PODCAST ROZHOVORY ZKHKaščák: Elán na Pohode? Nikdy, podporoval HZDS a Smer

Počúvajte na >> Apple podcasty | Spotify | Google podcasty | RSS Už tento týždne sa začne 23. ročník festivalu Pohoda. "Mohli sme mať tento rok veľkú kapelu The Cure, ale stálo by nás to polovicu celého rozpočtu, tak sme to odmietli," hovorí riaditeľ a zakladateľ festivalu Michal Kaščák a dodáva, že chce, aby na Pohode boli viaceré silné mená, nie len jedno bombastické. Čo robí Pohoda s odpadom z prenosných toaliet? Prečo by nikdy Elán ani Miley Cyrus nemohli vystupovať na festivale? A je to festival politickej piesne, ako tvrdí poslanec Smeru Ľuboš Blaha? Dozviete sa v rozhovore Zuzany Kovačič Hanzelovej s Michalom Kaščákom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok. Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Úspory Nemcov dosiahli koncom marca takmer šesť biliónov eur

Miera sporivosti ľudí v Nemecku zostáva stále vysoká.

FRANKFURT NAD MOHANOM. Hoci miera sporivosti ľudí v Nemecku zostáva stále vysoká, v prvom štvrťroku sa ich finančná situácia takmer nezlepšila. Bol to dôsledok poklesu hodnoty akcií, ktoré vlastnia a prostriedkov, ktoré obhospodarujú investičné fondy. V piatok (13.7.) o tom informovala Nemecká spolková banka vo Frankfurte nad Mohanom. V prvom štvrťroku pokračovalo zadlžovanie domácností, čo sa v celkovom výsledku prejavilo v oslabení prírastku disponibilných prostriedkov obyvateľstva. Nemci si v januári až marci odložili do rezerv 69 miliárd eur. Centrálna banka konštatovala, že to bola jedna z najväčších nominálnych súm, ktoré si ľudia dali, ako sa v krajine hovorí 'na vysokú policu'. Avšak viaceré negatívne vplyvy spôsobili, že sa finančná rezerva obyvateľstva reálne zvýšila len o 14 miliárd eur a celkovo dosiahla 5,875 bilióna eur.


Začala sa oficiálna kampaň pred novembrovými župnými voľbami

Zákon prikazuje, aby peniaze na kampaň išli cez transparentný účet.

BRATISLAVA. Kandidáti na predsedov samosprávnych krajov či krajských poslancov už môžu viesť oficiálnu predvolebnú kampaň pre voľby do vyšších územných celkov (VÚC). Začala sa 28. júna, kedy v Zbierke zákonov SR vyšlo rozhodnutie o vyhlásení volieb. Skončí sa moratóriom 48 hodín predo dňom konania volieb. Hlasovanie bude 4. novembra 2017. Kandidáti na predsedov krajov môžu minúť na predvolebnú kampaň najviac 250-tisíc eur. Ak kampaň vedie politická strana alebo hnutie, tie môžu minúť maximálne 500.tisíc eur. Kampaň môže viesť aj tretia strana, ktorá musí byť zapísaná v Zozname tretích strán. Použiť môže najviac 25-tisíc eur. Limity definuje zákon o volebnej kampani. Za jeho porušenie hrozia tisícové pokuty. Zákon tiež prikazuje, aby peniaze na kampaň išli cez transparentný účet, údaje na ňom musia byť prístupné tretím osobám. Do nákladov na kampaň sa započítavajú aj prostriedky vynaložené na propagáciu tri mesiace pred vyhlásením volieb. Právna norma hovorí aj o ďalších podmienkach. Zároveň určuje pravidlá pre kampaň vedenú tretími stranami. Treťou stranou môže byť fyzická osoba, podnikateľ alebo firma, ktorá je zaevidovaná Štátnou komisiou pre voľby a kontrolu financovania politických strán. Tretia strana môže začať volebnú kampaň podľa zákona až po tom, čo je zverejnená v Zozname tretích strán. Volebná kampaň je akákoľvek činnosť politickej strany, hnutia, koalície politických strán a hnutí, kandidátov a tretích strán, za ktorú sa obvykle platí úhrada, smerujúca k propagácii ich činnosti, cieľov a programu za účelom získania volenej funkcie. Rozumie sa tým činnosť v prospech aj v neprospech uvedených subjektov.


Francúzsky minister vyzval USA na zmiernenie napätia s Iránom

Francúzsko chce vytvoriť priestor pre dialóg o deeskalácii situácie.

PARÍŽ. Spojené štáty americké môžu pomôcť podporiť dialóg s Iránom a zmierniť narastajúce napätie aj napriek tomu, že vlani odstúpili od jadrovej dohody s Teheránom z roku 2015. Vyjadril sa tak francúzsky minister zahraničia Jean-Yves Le Drian. Ako povedal francúzskemu Senátu, rozhodnutie Iránu prekročiť dva limity zakotvené v dohode - na zásoby obohateného uránu a na obohacovanie uránu nad 3,67 percenta - predstavuje "zlú reakciu na zlé rozhodnutie". Tým odkazoval na odstúpenie USA. Francúzsko chce podľa Le Driana vytvoriť "priestor pre dialóg" na deeskaláciu potenciálne nebezpečnej situácie a prezident Emmanuel Macron sa už v tejto veci rozprával s iránskym lídrom aj americkým prezidentom. "Američania, aj keď už nie sú signatári... môžu urobiť potrebné gestá zmierovania, aby sa otvoril priestor na diskusiu s cieľom predísť nekontrolovateľnej eskalácii alebo nešťastiu," povedal Le Drian.


Boris Johnson príde do televíznej debaty kandidátov

Johnson je najväčším favoritom, ktorý by mohol nahradiť Theresu Mayovú na poste lídra konzervatívcov.

LONDÝN. Bývalý britský minister zahraničných vecí Boris Johnson povedal, že sa na budúci utorok zúčastní na televíznej debate kandidátov na post nového lídra Konzervatívnej strany, ktorú bude vysielať stanica BBC. Informovala o tom v piatok BBC na svojej webovej stránke. Johnson je hlavným favoritom, ktorý by mohol nahradiť na poste líderky strany Theresu Mayovú. Bývalý šéf diplomacie povedal, že televízny program, ktorý budú vysielať po druhom kole hlasovania poslancov Dolnej snemovne britského parlamentu, je správne miesto na vedenie debát o vážnych témach. Protikandidáti Johnsona obvinili, že sa vyhýba podrobnému skúmaniu zo strany médií. Podľa BBC ešte nie je známe, či sa Johnson zúčastní aj na plánovanej nedeľňajšej debate na kanáli Channel 4, v súvislosti s ktorou mal jeho tím údajne výhrady ohľadom formátu. Johnson povedal, že je "nadšený" účasťou na televíznych debatách, ale divákom sa podľa neho nemusí páčiť priveľa "útokov do vlastných radov". Najlepším riešením je podľa Johnsona debata o tom, čo môže každý z kandidátov krajine ponúknuť. "Najlepší čas na to je, myslím si, po druhom kole hlasovania v utorok a najlepšie miesto je navrhovaná debata BBC," povedal. Stanica BBC v utorok odvysiela debatu s piatimi kandidátmi, ktorí v tom čase ešte zostanú v hre o post lídra. Ďalší piati kandidáti Johnsona vyzvali, aby sa zúčastnil na každej televíznej debate. Johnson s veľkým náskokom zvíťazil v prvom kole súboja o post nového lídra Konzervatívnej strany, ktorý sa stane aj britským premiérom. Do druhého kola hlasovania prešlo sedem z desiatich kandidátov: okrem Johnsona aj minister zahraničných vecí Jeremy Hunt, minister životného prostredia Michael Gove, bývalý minister pre brexit Dominic Raab, minister vnútra Sajid Javid, minister zdravotníctva Matt Hancock a minister pre medzinárodnú rozvojovú pomoc Rory Stewart. Hancock však v piatok oznámil, že sa vzdáva kandidatúry. Mayová sa postu líderky konzervatívcov oficiálne vzdala 7. júna. Stranu však dočasne povedie až do ukončenia výberu nástupcu. Zatiaľ zostane aj predsedníčkou vlády. V prvej fáze budú o kandidátoch rozhodovať konzervatívni poslanci Dolnej snemovne. V sérií hlasovaní od 13. do 20. júna vyberú spomedzi uchádzačov dvojicu favoritov. O dvojici "finalistov" bude následne hlasovať vyše 160-tisíc členov Konzervatívnej strany. Mesiac trvajúce hlasovanie poštou sa skončí 22. júla. Meno Mayovej nástupcu by mohlo byť oznámené už 23. júla.


SaS predstavila kandidátku do eurovolieb. Povedie ju Eugen Jurzyca

Voľby do europarlamentu sa budú na Slovensku konať 25. mája.

BRATISLAVA. Opozičnú SaS povedie do májových volieb do Európskeho parlamentu Eugen Jurzyca. Druhý na kandidačnej listine bude Alojz Baránik, tretia Lucia Ďuriš Nicholsonová (všetci poslanci Národnej rady SR). Oznámil to predseda strany Richard Sulík v nedeľu na tlačovej konferencii v Bratislave. "V Bruseli sa rozhoduje o dôležitých veciach pre Slovensko a ak chceme tieto veci ovplyvniť, musíme tam mať zdatných a čestných zástupcov," vyhlásil Sulík, ktorý vyjadril spokojnosť s celou kandidátkou, a najmä s prvou trojicou. Líder kandidátky Jurzyca sa podľa svojich slov bude snažiť o "štíhlu" Úniu, ktorá bude pripravená na horšie časy. V prípade zvolenia bude pôsobiť vo výbore pre vnútorný trh. Baránik chce aj z pozície europoslanca zlepšovať úroveň právneho štátu na Slovensku. Ďuriš Nicholsonová sa plánuje venovať sociálnym veciam. Sulík predstavil aj ďalšie mená 14-člennej kandidátky. Na štvrtom mieste kandiduje poslankyňa NR SR Natália Blahová, piaty je expert strany na potravinárstvo Miroslav Žiak a šiesty odborník na eurofondy Ján Rudolf. SaS začne svoju predvolebnú kampaň 2. apríla. Voľby do europarlamentu sa budú na Slovensku konať 25. mája, obyvatelia budú voliť 14 europoslancov. Hlasovacie právo majú slovenskí občania s trvalým pobytom na Slovensku, ale aj občania iného členského štátu, ktorí majú na Slovensku trvalý pobyt. Poslanci europarlamentu sú volení na päťročné volebné obdobie.


V Nórsku na uliciach žobrú peniaze aj cez aplikáciu

Pouliční umelci aj žobráci majú problém dostávať peniaze. Málokto nosí so sebou hotovosť.

OSLO, BRATISLAVA. Čoraz častejšie používanie platobných kariet a menej hotovosti v obehu síce často teší spotrebiteľov aj obchody, jedna skupina však trpí. Pouliční umelci a žobráci v Nórsku majú problém pýtať si od ľudí hotovosť – mnohí totiž takmer všade platia kartami. Mnohí to vyriešili svojsky a podobne ako mnoho Nórov začali na žobranie využívať mobilnú aplikáciu Vipps. „Myslím si, že v Nórsku je takmer nemožné žobrať, ak nepoužívate Vipps,“ hovorí pre web nrk.no nemenovaný žobrák z Kristiansandu. Myslím si, že v Nórsku je takmer nemožné žobrať, ak nepoužívate Vipps. Čoraz viac Nórov so sebou nenosí peňaženky a využívajú len platbu kartou. Na mobilnú aplikáciu Vipps im stačí nórske občianstvo a účet v nórskej banke. Aplikáciu už dnes podľa ich stránky využíva viac ako 2,6 milióna Nórov. Firma priznáva, že o žobrákoch aj pouličných predajcoch magazínov vie. „Už je to nejaký čas, čo sme videli ako prví žobráci používajú Vipps. Mnohí dnes aplikáciu využívajú,“ hovorí podľa thelocal.no zástupkyňa riaditeľa spoločnosti Elisabeth Haugová. Obávajú sa však aj zneužitia – ak cudzinci nemajú prístup k aplikácii, občas využívajú aj účet, ktorý si od niekoho zapožičali. Spoločnosť Vipps varuje, že ide o nelegálny krok a zneužitie identity. „Som si istý, že aj tí, čo sú zo zahraničia a pýtajú si na ulici peniaze, aplikáciu používajú,“ tvrdí citovaný žobrák. Nórsko sa v roku 2015 snažilo zákonom zakázať žobranie v uliciach miest. Zákon by trestal aj tých, ktorí žobrajúcim ľuďom pomohli – či už poskytnutím peňazí, ale napríklad aj darovaním jedla či prístrešku. Za šálku kávy pre bezdomovca by tak ľuďom mohlo hroziť aj väzenie. Po medzinárodnom odpore aj ustúpení opozície však vláda zákon stiahla. „Nórsko sa snaží kriminalizovať chudobu,“ povedal podľa webu thelocal.se Martin Valfridsson, koordinátor pre zraniteľné osoby z EÚ vo Švédsku.


Výbuch pri škôlke v Číne označili za zložin, identifikovali podozrivého

PEKING. Výbuch, ku ktorému došlo vo štvrtok pred vchodom do materskej školy v Číne, označila v piatok miestna polícia za zločin. Tvrdí, že podozrivého páchateľa už identifikovala. Nie je ale známe, či aj zadržala, informovali agentúry DPA a AP. Počet obetí medzitým stúpol na osem, zranených je 65 ľudí. K výbuchu došlo v meste Feng-sien v provincii Ťiang-su na východe krajiny. Výbuch podľa polície nastal o 16.50 h miestneho času, teda v čase, keď si rodičia prichádzali po svoje deti. Na sociálnych sieťach sa objavili fotografie údajne z miesta výbuchu, na ktorých vidno dospelých aj deti ležiacich na zemi. Čína v posledných rokoch zaznamenala niekoľko incidentov, keď útočníci vnikli do škôl a dobodali tam deti. Páchatelia sa týmto spôsobom zväčša chceli pomstiť za skutočné či domnelé krivdy, ktoré im spôsobila spoločnosť. V krajine platia prísne pravidlá pre vlastníctvo strelných zbraní, preto pri väčšine útokov používajú páchatelia nože alebo podomácky vyrobené výbušniny.


Richter avizuje rapídne zvýšenie minimálnej mzdy

O zvyšovaní hovoril aj poslanec Erik Tomáš.

BRATISLAVA. Vývoj ekonomiky na Slovensku a reálna potreba zvyšovania miezd podľa ministra práce a sociálnych vecí Jána Richtera velí k tomu, aby sa v budúcom roku minimálna mzda na Slovensku rapídne zvýšila. Ku konkrétnej výške minimálnej mzdy sa však odmietol vyjadriť. "Rešpektujem právo sociálnych partnerov, zamestnávateľov a zamestnancov, teda odborárov, ktorí zo zákona majú priestor do polky júla sa dohodnúť," povedal. Ako ďalej uviedol, na minulotýdňovom predsedníctve tripartity sociálni partneri vyjadrili v tomto roku na rozdiel od vlaňajška záujem "si sadnúť a hľadať nejaký prienik a dohodu". Ak by sa podľa neho zamestnávatelia s odborármi dohodli na sume minimálnej mzdy na rok 2020, vláda to bude rešpektovať. Ak sa tak však nestane, návrh na zvýšenie minimálnej mzdy na budúci rok predloží ministerstvo práce a sociálnych vecí.Zvýšenie minimálnej mzdy avizoval aj poslanec Erik Tomáš (Smer) v sobotnej diskusnej relácii RTVS Sobotné dialógy. Tomáš hovoril o sume 600 eur. Opozičný poslanec Ján Budaj (OĽaNO) vtedy návrhy označil za pokus o „zalepenie očí“ popri pokuse ovládnuť ústavný súd. „Vaše rozhadzovanie budú musieť zaplatiť celé generácie,“ povedal. Zvýšenie minimálnej mzdy na 600 eur by mohlo ohroziť budúcnosť hospodárstva "Problém nie je v tom, že zamestnávatelia nechcú, aby zamestnanci zarábali viac. Problém je v tom, ako to chce vláda opäť dosiahnuť." a pracovné miesta Slovákov, tvrdí Asociácia priemyselných zväzov (APZ). Podľa nej sa totiž o tomto kroku začína hovoriť práve v čase, keď sa firmy vyrovnávajú s niekoľkými opatreniami, ktoré im výrazne zasiahli do rozpočtov, plánov výrob, mzdovej politiky, či systému sociálnych benefitov pre zamestnancov. "Problém nie je v tom, že zamestnávatelia nechcú, aby zamestnanci zarábali viac. Problém je v tom, ako to chce vláda opäť dosiahnuť," tvrdí generálny sekretár APZ Andrej Lasz. Firmy, ktoré asociácia zastupuje, podľa neho navrhujú, aby sa v sociálnom dialógu hľadali spôsoby ako zvýšiť čistú mzdu zamestnanca, napríklad prostredníctvom zníženia odvodového alebo daňového zaťaženia, a nie na úkor tých, ktorí vytvárajú pracovné miesta. Asociácia taktiež zastáva názor, že téma minimálnej mzdy by sa mala odpolitizovať a jej výška by sa mala určovať na základe zrozumiteľného zákonného mechanizmu. "Rast alebo pokles minimálnej mzdy v národnom hospodárstve by mal vychádzať predovšetkým z ekonomických analýz. Napríklad z predikcie rastu alebo poklesu HDP a predpokladanej inflácie, vplyvu rastu minimálnej mzdy na náklady zamestnávateľov či vplyvu minimálnej mzdy na rast alebo pokles zamestnanosti," tvrdí Lasz. Nesystémové zásahy vlády do sociálneho dialógu ako napríklad výška minimálnej mzdy či sociálne balíčky zavádzajúce príplatky majú podľa asociácie za následok nepredvídateľnosť podnikateľského prostredia a znižovanie konkurencieschopnosti a nie sú podložené nárastom produktivity. Podľa výkonného riaditeľa Klubu 500 Tibora Gregora pritom súčasné nastavenie "Minimálna mzda je dnes viac nástrojom na plnenie štátneho rozpočtu ako na zvyšovanie príjmov domácností." systému neznamená, že zvyšovanie minimálnej mzdy znamená aj viac peňazí pre nízkopríjmové skupiny, keďže nezdaniteľné minimum nerastie úmerne s minimálnou mzdou. "Minimálna mzda je dnes viac nástrojom na plnenie štátneho rozpočtu ako na zvyšovanie príjmov domácností, keďže štát vyberie viac na daniach a odvodoch," tvrdí. Štát pritom podľa neho vyberie takto viac nielen od nízkopríjmových skupín, ale od všetkých tarifných zamestnancov, keďže tarifné mzdy sa odvíjajú od minimálnej mzdy. "Klub 500 nevidí dôvod, aby na zvyšovanie minimálnej mzdy boli naviazané v princípe všetky tarifné stupne zamestnancov, a to aj tých, ktorí môžu zarábať aj 2 000 eur mesačne," dodal Gregor.


Celosvetovo známy karikaturista si uctil Hamšíka

Loading
 ... BRATISLAVA. Jeho výtvory sa tešia veľkej popularite, istý čas s ním spolupracoval aj Eurosport. Celosvetovo známy futbalový karikaturista vystupujúci pod názvom ZEZO CARTOONS opäť zaujal. Tentoraz najmä slovenských futbalových fanúšikov. Jeho najnovšia karikatúra sa týka Mareka Hamšíka. Kapitán SSC Neapol po takmer dvanástich rokoch zrejme opustí taliansky klub, má totiž namierené do čínskeho Ta-lien I-fang z mesta Dalien. Jediný problém, ktorý musia Neapol a Ta-lien I-fang vyriešiť, je spôsob platby. Neapol požaduje 20 miliónov eur, čínsky klub uprednostňuje hosťovanie s opciou na prestup. Karikatúra je zložená z dvoch obrázkov. Na prvom je mladý Hamšík v roku 2007, keď do klubu prichádzal. Díva sa na ňom na sochu slávneho Argentínčana Diega Maradonu, ktorý je klubovou legendou. Na druhom obrázku sa Hamšík lúči, pričom aj on má postavenú sochu. Počas necelých dvanástich rokov sa totiž aj on stal klubovou legendou, v počte gólov dokonca prekonal aj Maradonu.


Zamestnanci RTVS podporili otvoreným listom kolegov zo spravodajstva

Pod otvorený list sa podpísalo takmer 50 zamestnancov RTVS.

BRATISLAVA. Takmer 50 zamestnancov a spolupracovníkov verejnoprávneho RTVS vyjadrilo podporu svojim kolegom zo spravodajstva. Urobili tak prostredníctvom otvoreného listu, pričom zastúpenie má medzi nimi napríklad Rádio Slovensko, Rádio Regina, Rádio Patria, Rádio Devín či Rádio_FM, ale tiež odbor vlastnej tvorby či odbor hudby a špecializovaných programov. "Umlčanie kritických hlasov, degradovanie na nižšie pozície, vyhrážanie sa žalobami, vyvíjanie tlaku na 'dobrovoľný' odchod zo zamestnania, prepúšťanie bez porušenia pracovnej disciplíny, ohováranie a znevažovanie v médiách, pretláčanie nepravdivých alebo neoverených informácií do spravodajských vstupov - na toto nie sme v RTVS zvyknutí a zvykať si ani nechceme," uvádza sa v liste. Kolegom zároveň poďakovali za ich nasadenie a profesionalitu, ktorými mali pozdvihnúť dôveryhodnosť spravodajstva RTVS. "Poznáme vašu prácu, osobne poznáme vás a dôverujeme vám. Chceme, aby ste vedeli, že pri vás stojíme a podporujeme vás vo vašej práci v boji za pravdu a novinársku slobodu," píše sa ďalej v otvorenom liste. Vedenie spravodajstva RTVS v piatok (27.4.) ukončilo spoluprácu so štvoricou externých pracovníkov spravodajstva RTVS, keď im nepredĺžilo zmluvy. RTVS skonštatovala, že viacerým redaktorom skončila dohoda o externej spolupráci a vedenie spravodajstva sa rozhodlo, že niektorým z nich ju k danému dňu nepredĺži. V posledných dňoch pribúdajú redaktori, ktorí ukončujú spoluprácu na vlastnú žiadosť. "Napriek tomu, čo sa v médiách objavuje, deklarujem, že spravodajstvo RTVS pracuje slobodne," uviedol na štvrtkovom rokovaní Výboru NR SR pre kultúru a médiá generálny riaditeľ RTVS Jaroslav Rezník. Zároveň podotkol, že žiadna politická moc nezasahovala, nezasahuje a nebude zasahovať do vysielania RTVS.


Kovalík v Holandsku skončil v osemfinále

Slovenský tenista prehral s Grékom Stefanosom Tsitsipasom.

SCHEVENINGEN. Slovenský tenista Jozef Kovalík nasadený ako ôsmy prehral za 77 minút 5:7, 1:6 s Grékom Stefanosom Tsitsipasom v stredajšom stretnutí osemfinálového 2. kola dvojhry na turnaji ATP Challenger Tour The Hague Open v holandskom Scheveningene. Stefanos Tsitsipas (Gréc.) - Jozef Kovalík (SR-8)  7:5, 6:1 za 77 minút


PS a Spolu opäť ťahala účasť v Bratislave a mestách (grafy o voľbách)

Kompletné výsledky

Výsledky frakcií

Noví europoslanci

Grafy o voľbách

Najnižšia účasť

Rozhovor s Beblavým

Rozhovor so Šimečkom

Komentár

Úspech PS/Spolu

Prepad Smeru

Zistenia o Európe

Výsledky populistov

Podcast

Koalícia PS/Spolu vyhrala voľby s náskokom bezmála päť percentuálnych bodov pred Smerom. Silná bola najmä v Bratislave, kde sa jej podpora blížila 40%, no strana vyhrala aj ďalšie regióny. Rovnako, ako pri prezidentských voľbách pomohla PS/Spolu nadpriemerná účasť v Bratislave a mestách, kde sa strane podarilo získať gro podpory. Monika Beňová získala viac ako 89-tisíc preferenčných hlasov. V počte krúžkov predbehla aj Michala Šimečku z koalície PS/Spolu, ktorú ako celok volilo viac ľudí. Slabý výsledok dvoch koaličných strán znamená, že do Bruselu nepošlú ani jedného poslanca. Volebná mapa je pestrejšia ako bývala po minulé roky, keď jej dominoval Smer. Napríklad KDH vyhralo sedem okresov, LSNS štyri a SMK deväť. Zvyšné si podelila kolalícia PS/Spolu a Smer. Kotlebovci mali veľa voličov najmä na severe Slovenska. Je zaujímavé, že PS/Spolu sa dokázala presadiť aj na východe, napríklad v okresoch Poprad či Liptovský Mikuláš, kde historicky boduje skôr Smer. V okresoch Krupina, Čadca a Poltár volila Kotlebu viac ako pätina voličov. Výsledok potvrdzuje dáta z prezidentských aj parlamentných volieb.


Fico dostane od ministrov SNS mandát na rokovanie s Macronom

Národniari ocenili, že premiér nezvolal vládu.

BRATISLAVA. Slovenská národná strana (SNS) podľa predsedu poslaneckého klubu Tibora Bernaťáka oceňuje, že premiér Robert Fico nezvolal vládu, ako ho o to žiadali národniari. Ako povedal v stredu Bernaťák, ministri za SNS podporia per rollam mandát pre premiéra Roberta Fica na rokovanie s francúzskym prezidentom Emmanuelom Macronom, ktoré bude v stredu popoludní. Vo štvrtok bude podľa Bernaťáka zasadať rozšírené Predsedníctvo SNS aj s účasťou členov poslaneckého klubu strany v NR SR. Zaoberať sa budú situáciou v koalícii, ktorá vznikla po vypovedaní Koaličnej zmluvy zo strany SNS 7. augusta a odvolaním ministra školstva Petra Plavčana (nominanta SNS) predsedom vlády, ktoré Andrej Danko označuje za verejnú popravu. Podľa Bernaťáka to po nútenej abdikácii Plavčana v poslaneckom klube vrie, pretože členovia klubu SNS podporili ministra práce Jána Richtera pri odvolávaní opozíciou v parlamente, aj keď s nevôľou. „Poslanci SNS sa však vtedy správali zodpovedne ku koalícii,“ konštatoval Bernaťák. Predseda SNS Andrej Danko vypovedal pred dvoma týždňami Koaličnú zmluvu a žiada zmeny vo fungovaní koalície. Odvtedy sú vzťahy v koalícii napäté. Lídri koalície by sa mali stretnúť a rokovať o ďalšom spoločnom fungovaní v piatok. Národniari podľa predsedu poslaneckého klubu Tibora Bernaťáka preto požiadali o presun rokovania vlády, aby sa všetky nejasnosti vysvetlili a aby následne mohla vláda riadne rokovať. Fico pôvodne zvolal rokovanie vlády na stredu s viacbodovým programom. Neskôr oznámili, že vláda rokovať bude, ale len o jedinom bode, a to formou per rollam, teda písomne formou obežníka. Ide o schválenie mandátu pre premiéra na stredajšie stretnutie premiérov Slovenska, Česka a Rakúska s francúzskym prezidentom Emmanuelom Macronom v rakúskom Salzburgu.


Honda e: Elektrické retro vsadilo na pokrokovú technológiu

Mestské vozidlo sa začne onedlho predávať.

ŽENEVA. Tohtoročný autosalón prináša naozaj mnoho zaujímavých noviniek. Medzi tie úplne najočakávanejšie zaiste patrí mestský elektromobil s retro dizajnom Honda e. Vzhľad inšpirovaný prvou generáciou modelu Civic z roku 1972 navrhol mladý dizajnér Yuki Terai. Podarené retro dostalo futuristické prvky, ako obrazovku na celú šírku prístrojovej dosky, elektrické otváranie dverí, či displej v prednej maske. O skutočnosti, že Honda neostane iba pri koncepte, informoval šéf automobilky Takahiro Hachigo už pri premiére Urban EV v roku 2017. Naživo vyzerá mestské auto veľmi sympaticky. Skvele spája retro vzhľad karosérie s modernými prvkami v interiéri. Keďže prvé maskované verzie už jazdia po európskych cestách, budeme mimoriadne zvedaví na to, ako bude Honda e vyzerať keď sa začne sériovo predávať. Na ženevskom výstavisku novinári okrem iného obdivovali aj kamery slúžiace ako spätné zrkadlá, či veľký dotykový displej pred spolujazdcom. Odkedy Honda prvý raz ukázala skicu a prototyp mestského elektromobilu, na budúcu novinku sa spustila lavína pochvál a obdivných pohľadov. Sériovo vyrábaná Honda e bude mať päť dverí, dlhší rázvor a vďaka širšiemu rozchodu kolies a krátkym previsom aj skvelú manévrovateľnosť. Pohon bude na zadných kolesách, čo znamená, že by s týmto mestským autíčkom mohla byť sranda. Zaujímavosťou konceptu je systém Automated Network Assistant. Správa sa ako osobný asistent a počas používania auta si všíma náladu a správanie vodiča, ktorému sa snaží prispôsobiť a vymyslieť program na spríjemnenie jazdy. Uvidíme, či sa niečoho podobného dočkáme aj pri sériovo vyrábaných kusoch, no nech to už bude s Hondou e akokoľvek, od samého začiatku na seba strháva ohromnú pozornosť.


Čínskej polícii sa podarilo zadržať rekordné množstvo kokaínu

Približne 1,3 tony zhabaného kokaínu by mal na čiernom trhu hodnotu približne 160 miliónov dolárov.

PEKING. Čínska polícia zhabala 1,3 tony kokaínu pochádzajúceho z Južnej Ameriky. Ide o dosiaľ najväčší kontraband tejto drogy, aký sa v Číne podarilo zadržať. Zhabaný kokaín má na čiernom trhu hodnotu približne 160 miliónov dolárov, oznámila v noci nadnes agentúra Sinchua s odvolaním sa na miestne úrady. Drogy pochádzajú z bližšie nešpecifikovanej juhoamerickej krajiny a boli dovezené do prístavného mesta Šan-wej v provincii Kuang-tung na juhu krajiny. Polícia neuviedla, či boli drogy určené pre čínsky trh alebo smerovali do ďalšej krajiny. Užívanie kokaínu však nie je v porovnaní s inými drogami v Číne rozšírené. Polícia zároveň zadržala v Šan-weji desať podozrivých osôb, pochádzajúcich najmä z Hongkongu. Predchádzalo tomu vyšetrovanie, ktoré sa začalo vlani v júli. Podľa vlády je v Číne 2,5 milióna užívateľov drog, pričom 60 percent z nich užíva syntetické drogy, 38 percent opiáty a 1,4 percenta užíva kokaín a marihuanu.


Kotlebovci zneužili spomienku na Sviečkovú manifestáciu, tvrdí Mikloško

K sprievodu sa podľa neho pridali cestou k pamätníku a vystavovali pritom zástavy strany ĽSNS.

BRATISLAVA. Mariánske modlitbové stretnutie pri príležitosti 29. výročia Sviečkovej manifestácie v Bratislave zneužili tento víkend na svoju prezentáciu prívrženci strany ĽSNS. Tvrdí to František Mikloško, zvolávateľ Sviečkovej manifestácie v marci 1988. Organizátori stretnutia sú z toho pohoršení. Kotlebovci sa k sprievodu podľa Mikloška pridali cestou k pamätníku Sviečkovej manifestácie, vystavovali pritom zástavy strany ĽSNS. "Je to arogantné. Považujeme za neprípustné akékoľvek prisvojenie si a zneužitie tejto pamätnej udalosti či spomienkového podujatia ktorejkoľvek nepolitickej denominácie na politickéa stranícke ciele," povedal Mikloško. S týmto tvrdením súhlasí aj Fórum kresťanských inštitúcií, Občianske združenie Nenápadníhrdinovia a Združenie Máriina doba. Sviečková manifestácia z roku 1988 je jeden z najvýznamnejších verejných prejavov odporu voči komunistickému režimu v bývalom Československu. Konala sa na Hviezdoslavovom námestí, zišli sa tam tisícky ľudí. So sviečkami v rukách vyjadrili názor na nedodržiavanie ľudských a najmä náboženských práv vo vtedajšom Československu. Tento víkend si ju verejnosť pripomínala spomienkovými sprievodmi či diskusiami s historikmi. Spolu s ďalšími partnermi ich organizovalo Fórum kresťanských inštitúcií.


Dúbravka upútal slávneho trénera a mnohonásobne prekoná slovenský rekord

V ankete denníka SME zhruba 70 percent čitateľov verí, že sa brankár Martin Dúbravka ako jednotka presadí v Newcastle United.

BRATISLAVA. Brankári sú vo všeobecnosti na futbalovom trhu najlacnejším tovarom. Kluby radšej investujú do strelcov či kreatívnych hráčov. V roku 2001 Juventus zaplatil Parme 52 miliónov eur za Gianluigiho Buffona, ktorý je doteraz najdrahším brankárom všetkých čias. V celkovom rebríčku však patrí Talianovi až 37. miesto. Druhým najdrahším brankárom sa vlani stal Brazílčan Ederson, ktorého Manchester City kúpil z Benficy Lisabon za zhruba štyridsať miliónov libier. Na Slovensku vyrástlo niekoľko solídnych brankárov, ale žiadny nestál viac ako milión eur. O to senzačnejšie vyznieva prestup Martina Dúbravku. Slávny Newcastle United v utorok pražskej Sparte podľa informácií iSport.cz poslal ponuku na hosťovanie Dúbravku za dva milióny eur s povinnou opciou na letný prestup za ďalšie štyri milióny. Celkovo by tak Sparta mala získať až šesť miliónov eur, čo je za brankára, ktorý prišiel pred pol rokom ako voľný hráč z Liberca, veľmi dobrý obchod. O tom, že hosťovanie by mali čoskoro dotiahnuť, informujú aj Daily Mail či Sky Sports. „Klub rokuje o jeho uvoľnení a zároveň pracuje na príchode iného brankára," oznámila Sparta na svojom oficiálnom twitterovom účte. Sparta však transfer Dúbravku podmienila. Slováka pustí v tom prípade, ak sa dohodne s rumunským brankárom Florinom Nitom z FCSB. Čas na uzavretie prestupu je len do stredy polnoci. Dvadsaťdeväťročného slovenského reprezentanta si podľa denníka Daily Mail vyhliadol slávny tréner Newcastle Rafael Benítez. Spĺňa všetky požiadavky na špičkového moderného brankára. Má výborný reflex, vie čítať hru a je sebavedomý pri rozohrávke nohou. Niet divu, že je oňho na trhu veľký záujem. Pôvodne ponúkal 500-tisíc eur v zime za hosťovanie do konca sezóny a v lete v prípade využitia opcie ďalších 4,5 milióna eur za riadny prestup. S tým Sparta nesúhlasila. Benítez však o Dúbravku veľmi stojí, a tak Angličania zvýšili ponuku. „Je to preňho v tejto chvíli možnosť číslo jeden," potvrdzuje novinár Chris Waughn z The Chronicle. Newcastle momentálne figuruje na pätnástom mieste Premier League a čaká ho skôr boj o záchranu. Prečo si Benítez vybral práve Dúbravku? Slovák za národný tím odchytal posledných päť zápasov a predviedol sa hlavne proti Anglicku a Škótsku. Aj anglickí komentátori z neho boli unesení. Práve tieto dva zápasy mali Beníteza, ktorý predtým trénoval Real Madrid, Liverpool či SSC Neapol, presvedčiť o jeho kúpe. Dúbravka bol navyše na jeseň jedným z mála hráčov Sparty, ktorý podával stabilné výkony. „Spĺňa všetky požiadavky na špičkového moderného brankára. Má výborný reflex, vie čítať hru a je sebavedomý pri rozohrávke nohou. Niet divu, že je oňho na trhu veľký záujem. Dokáže si poradiť v zložitých situáciách, snaží sa rozohrávať konštruktívne. Je rýchly a pohotový. Má výborný reflex,“ rozoberali Dúbravku odborníci v relácii Röntgen na iSport TV. Momentálne nepôsobí v anglickej lige žiadny slovenský futbalista. V histórii najbohatšej ligovej súťaže si doteraz zahralo iba pätnásť Slovákov, ale iba jeden brankár. Ján Mucha po svetovom šampionáte 2010 prestúpil z Legie Varšava do Evertonu ako voľný hráč. Slovenský rekordér v počte štartov za národný tím odchytal v Premier League počas troch sezón (2010 - 2013) iba dva zápasy. Ďalších osem pridal v anglických pohároch. V klube z Premier League pôsobil v minulej sezóne aj Dušan Kuciak, ale za Hull City neodchytal ani jeden zápas. Nedostal šancu a viac času strávil na tribúne. V drese Newcastlu sa na jeseň striedali dvaja brankári - Ír Rob Elliot a Angličan Karl Darłowo. Benítez ani s jedným z nich nie je spokojný. Navyše, ani jeden z nich nechytá za reprezentáciu. V ankete denníka SME až 193 z 276 čitateľov verí, že sa Dúbravka v Newcastle United presadí ako brankárska jednotka.


V Los Angeles sa uskutoční špeciálny koncert skupiny Linkin Park

Výťažok pôjde na účet nadácie, ktorú založila kapela.

LOS ANGELES. Americká rocková skupina Linkin Park si zaspomína na svojho nedávno zosnulého speváka Chestera Benningtona na špeciálnom koncerte, ktorý sa pod názvom Celebrate Life uskutoční 27. októbra v Hollywood Bowl v Los Angeles. Výťažok z koncertu, na ktorom by sa mali objaviť aj viacerí hostia, poputuje na účet nadácie One More Light Fund, verejnoprospešného subjektu založeného skupinou. Benningtona objavili v jeho dome bez známok života v júli. Spevák, ktorý slávil so spomínanou skupinou úspechy po celej planéte, spáchal samovraždu vo veku 41 rokov.


V Maďarsku stoja pred súdom záujemci o pripojenie sa k Islamskému štátu

Trestné oznámenie podal predseda radikálnej strany Jobbik.

SZÉKESFÉHÉRVÁR. Dejiskom procesu s dvoma dvadsiatnikmi, ktorí sa chystali pripojiť k teroristickej organizácii Islamský štát a čelia žalobe z prípravy teroristického útoku, je od stredy maďarské mesto Székesfehérvár. Maďarskí občania vo veku 26 a 21 rokov nemajú migračný pôvod a o pričlenenie sa k džihádistom sa usilovali údajne výlučne v rámci dobrodružných "chúťok". Informovali o tom maďarské elektronické médiá. Podľa žaloby diskutovali na verejnom internetovom fóre v roku 2015 o možnosti pripojenia sa k Islamskému štátu. Starší z dvojice, ktorý je aktuálne psychiatrickým pacientom, vycestoval dokonca do Turecka, kde sa presunul do oblasti hraničiacej so Sýriou. Tam ho zadržali príslušníci tureckých bezpečnostných zložiek. Do Maďarska sa vrátil až po niekoľkých týždňoch strávených za mrežami v krajine polmesiaca. Mladší z dvojice sa vôbec netajil plánmi opustiť Maďarsko a po teroristickom útoku z Nice hrozil na webe podobnou akciou. Pri vyšetrovaní, ktorému predchádzalo trestné oznámenie lídra opozičnej strany Jobbik Gábora Vonu v súvislosti s vyhrážaním sa dvojice na jednej zo sociálnych sietí, obaja prejavili ľútosť a banalizovali svoje konanie.


Paríž Saint-Germain získal ôsmy ligový titul, Neymar hral prvý raz po uzdravení

Fortuna liga

Hamšík v Číne

Česká liga

Premier League

La Liga

Bundesliga

Ligue 1

PARÍŽ. Futbalisti Paríž Saint-Germain obhájili majstrovský titul v Ligue 1. Celkovo je to už ich ôsmy triumf v histórii a šiesty v posledných siedmich sezónach. Rozhodol o tom nedeľňajší duel druhého Lille, ktoré iba remizovalo v Toulouse 0:0. PSG navyše vo večernom stretnutí zdolalo doma AS Monako 3:1 a päť kôl pred koncom súťaže má na čele nedostihnuteľný 19-bodový náskok. V zápase zažiaril hetrikom Kylian Mbappé, s 30 gólmi najlepší kanonier ligy. Pozitívnou správou pre trénera Thomasa Tuchela je návrat Brazílčana Neymara, ktorý nastúpil prvýkrát od 23. januára tohto roka. Zverenci nemeckého trénera prehrali v prebiehajúcej sezóne len tri ligové zápasy, z toho dva v uplynulých kolách, pričom v oboch mohli spečatiť zisk titulu. PSG má stále šancu na domáce double, 27. apríla sa stretne vo finále Francúzskeho pohára so Stade Rennes. Ziskom ôsmeho titulu sa Parížania zaradili na tretie miesto historickej tabuľky, rovnaký počet majú na konte aj AC Monako a FC Nantes. O jeden triumf viac dosiahol Olympique Marseille a s desiatimi je na čele St. Etienne. Góly: 15., 38. a 55. Mbappe - 80. Golovin Góly: 49. a 55. Coulibaly, 59. Rongier - 62. Otero, 77. Timite /za hostí Adam Jakubech na lavičke náhradníkov/ Góly: 24. Cabella, 51. Engels (vl.)


Izrael opäť zmenšil rybolovnú zónu pre Palestínčanov

JERUZALEM. Izrael v stredu opäť zmenšil oblasť rybolovu vyhradenú pre palestínskych rybárov. Toto reštriktívne opatrenie je reakciou na to, že Palestínčania opäť vypustili zápalné balóny, ktoré na izraelskej strane hraníc spôsobujú lesné požiare alebo škody na úrode. Palestínski rybári teraz smú loviť v zóne, ktorá sa nachádza maximálne desať námorných míľ od pobrežia pásma Gazy, spresnil podľa agentúry AFP Úrad pre koordináciu izraelských aktivít na palestínskych územiach (COGAT). Opatrenie o opätovnom obmedzení rybolovnej zóny prišlo len niekoľko dní po tom, čo Izrael zrušil zákaz rybolovu platný od minulého víkendu pri pobreží palestínskeho pásma Gazy a umožnil tamojším rybárom, aby lovili až do vzdialenosti 15 námorných míľ od pobrežia. V pásme Gazy, vyčerpanom vojnami s Izraelom i ekonomickou blokádou, je na príjmy z rybolovu odkázaných niekoľko tisíc rodín. Izrael pristúpil k uzavretiu hraničných priechodov a rybolovnej zóny začiatkom mája po tom, ako hnutie Hamas a jeho spojenec Islamský džihád vystrelili smerom na juh Izraela niekoľko stoviek rakiet a mínometných striel. Izraelská armáda na to reagovala náletmi a pozemnou operáciou. Táto eskalácia napätia si vyžiadala životy štyroch Izraelčanov a 25 Palestínčanov, medzi ktorými bolo najmenej deväť príslušníkov militantných organizácií. Regióny v strednej časti Izraela v uplynulých dňoch zápasili v dôsledku extrémnej vlny horúčav a sucha s rozsiahlymi požiarmi krovinatých a lesných porastov.


Viac popoludňajších duelov by NHL v Európe ešte viac spopularizovalo, zhodujú sa hráči

Vo štvrtok a v piatok sa dva zápasy NHL hrali v Helsinkách.

HELSINKI. Tohtotýždňové stretnutia základnej časti zámorskej hokejovej NHL vo fínskych Helsinkách zožali mimoriadny úspech. Obe stretnutia medzi Winnipegom a Floridou boli vypredané do piatich minút. Podľa kapitána Panthers Aleksandra Barkova je to tým, že Fíni milujú hokej. "Bolo by dobré podobné akcie organizovať každoročne," povedal. Na začiatku aktuálnej sezóny sa hral jeden zápas vo švédskom Göteborgu. Úvod nasledujúcej by sa mohol uskutočniť v Prahe, ďalšie dva súboje by mal hostiť Štokholm. Podľa švédskeho centra Nicklasa Bäckströma z Washingtonu by popularizácii NHL v Európe pomohlo viac víkendových zápasov v skorších popoludňajších hodinách, ktoré by fanúšikovia na starom kontinente nemuseli sledovať v noci, ale večer. "Hlavný vysielací čas v Severnej Amerike znamená hlbokú noc v Európe. Ak by sa hrali súboje v skorších hodinách, aj vo Švédsku by mohlo viac ľudí pozerať zápasy NHL," hovorí Bäckström. V prospech tvrdenia Nicklasa Bäckströma hovorí aj skúsenosť z iného športu - amerického futbalu a zámorskej NFL. Jej zástupcovia posunuli začiatky duelov počas nedieľ na skoršie časy a v Európe to znamenalo doslova "boom". Potvrdzuje to dánsky hokejista Lars Eller. "U nás v Dánsku je odvtedy NFL veľmi populárna," poznamenal a doplnil, že by aj v NHL privítal skoršie začiatky niektorých stretnutí. Bolo by dobré podobné akcie organizovať každoročne. Za ostatné dve dekády viac ako dve tretiny účastníkov súťaže odohrali svoje súboje mimo územia Severnej Ameriky. Bez takýchto súbojov sú zatiaľ Philadelphia, New York Islanders, Dallas, Toronto, Montreal, Vegas a Washington. Podľa agentúry AP nebude dlho trvať, aby aj tieto kluby zamierili do Európy či Ázie.


Americká speváčka túži objaviť slovenské lesy. Hľadá v nich korene

Zola Jesus spievala na festivale Grape uhrančivé piesne. Možno je čarodejnica.

Aj keď to na pódiu nepriznala, americká speváčka Zola Jesus má k Východnej Európe bližšie, než by sa zdalo. Jej nový album sa volá Okovi, jeho prvá pesnička zas Doma. V poslednom čase počúvala totiž veľa folklóru z nášho okolia. Hľadá si tak svoje korene. „Moja mama je zo Slovinska, otec z Ukrajiny,“ vysvetľuje pre SME. V okolitých krajinách síce už bola, Slovensko však navštívila prvý raz. Hrala v sobotu na festivale Grape. Chutilo jej naše víno a zvažuje, že by sa sem niekedy vrátila, keď bude mať viac času potulovať sa po našich mestách, v obchodoch s nahrávkami a hlavne po našich lesoch. K nim má totiž osobitý vzťah. Žila v Los Angeles aj v Seattli, no obe mestá pre ňu boli príliš hlučné, necítila sa tam príjemne, necítila sa tam doma. Musela sa presťahovať na okraj lesa, kde má zvláštnych susedov. „Divoké moriaky narobia veľa hluku a žijú tu aj medvede, aj keď sa na seba nesnažia upozorňovať.“ Les je pre ňu magickým miestom, kam chodí spievať operu Rusalka od Dvořáka. „Cítim sa tam izolovane a zároveň slobodne. Zdá sa mi, že som posledným človekom na celom svete. Navyše prostredie vytvára zaujímavú ozvenu,“ hovorí speváčka s vlastným menom Nicole Hummel. Medzi stromy chodí aj preto, aby sa inšpirovala a utriedila si myšlienky. Pred niekoľkými rokmi si prešla ťažkým obdobím. Trpela depresiou a zdalo sa jej, že jej problémy sú najhoršie, potom však zistila, že nie je sama. „Niekto v mojom okolí sa dvakrát pokúsil o samovraždu a ďalšiemu zas diagnostikovali smrteľnú rakovinu. Prechádzali hlbokým zármutkom a ja s nimi.“ Hlboké traumy sa pokúsila preniesť do citlivej hudby. Na festivale ju uhrančivo spievala skrytá pod šatami, dramaticky a precítene. Pôsobilo to, akoby sa publikum snažila uhranúť. „Čo vy viete? Možno som skutočne čarodejnica z lesa."


Spojené štáty zasiahli desiatky tornád, čaká ich aj New York

Živel ničil domy a stožiare elektrického vedenia.

WASHINGTON. Viac ako päťdesiat tornád zasiahlo v posledných dvoch dňoch severnú a centrálnu časť Spojených štátov. Živel ničil domy a stožiare elektrického vedenia a spôsobil smrť 82-ročného muža v štáte Ohio. Viac ako stovka ľudí musela byť ošetrená, väčšinou s ľahkými zraneniami, informovala agentúra AP. Varovanie pred ďalšími tornádami platí pre rozsiahlu oblasť netypicky siahajúcu až k New Yorku. Mohutné veternej víry sa v pondelok prehnali oblasťou od Ohia a Iowy cez Illinois a Minnesotu až po Colorado. V Indiane napočítali meteorológovia celkom 14 tornád, v Colorade 11 a v Ohiu deväť. Obeťou jedného z nich sa stal muž z ohijského mesta Celina, na ktorého dom tornádo vrhlo automobil. Dve desiatky ďalších obyvateľov mesta vzdialeného asi 100 kilometrov od Dayotonu boli zranené, z toho traja ľudia vážne. "Niektoré oblasti pripomínajú vojnovú zónu," povedal novinárom starosta Celiny Jeffrey Hazel. Okolo 60.000 domácností a podnikov bolo kvôli zničenému elektrickému vedeniu bez prúdu. Červený kríž otvoril v oblasti núdzové strediská pre ľudí, ktorých domy boli zasiahnuté živlom. Celkovo bolo v dôsledku pondelňajších veterných smrští v ôsmich štátoch zranených 130 ľudí. Zrejme najsilnejšie tornádo zasiahlo predmestie Kansas City, kde vietor zničil množstvo domov a zranil najmenej 12 ľudí, nikoho kriticky. USA v posledných týždňoch zažívajú silnú tornádovú sezónu a to aj v regiónoch, kde sú ničivé víry veľmi neobvyklé. Kým Kansas či Colorado patrí k štátom zvyknutým na občasný výskyt tornád, pre Pensylvániu na severovýchodnom pobreží krajiny bol utorňajší prechod rotujúcej smršte nevídaným javom. Podľa meteorológov sa navyše v oblasti veľkých amerických miest môžu vytvoriť aj ďalšie tornáda, čo platí aj pre mesto New York či sever štátu New Jersey.


Na juhozápade Číny došlo k ďalšiemu zosuvu pôdy

Dedinu Sin-mo na juhozápade Číny postihol ďalší zosuv pôdy.

PEKING. Dedinu na juhozápade Číny, kde po víkendovom mohutnom zosuve pôdy pokračuje pátranie po takmer 100 nezvestných, v utorok postihol ďalší zosuv. Lavína rozbahnenej pôdy sa na dedinu Sin-mo v okrese Mao čínskej provincie S'-čchuan zosunula v utorok okolo 11.00 hodine miestneho času. Tímy záchranárov dostali ešte v pondelok rozkaz opustiť lokalitu. Stalo sa tak po tom, ako sa pomocou radarov v okolitých horách zistili zmeny terénu, ktoré naznačovali vysoké riziko okamžitého zosuvu pôdy. Informácie o prípadných obetiach druhého zosuvu zatiaľ nie sú k dispozícii. Záchranári sa na miesto vrátia, aby pokračovali v pátraní po 93 nezvestných obyvateľoch dediny. Do pondelka, keď sa zastavila pátracia a záchranná akcia, sa podarilo vyslobodiť len troch živých ľudí - manželský pár s mesačným bábätkom. Záchranári objavili aj desať mŕtvych tiel. Podľa expertov sú okolité hory náchylné na zosuvy pôdy po dvoch veľkých zemetraseniach. Otras s magnitúdou 7,9 si v roku 2008 vyžiadal takmer 90.000 obetí. Čínu v tomto období roka sužujú silné dažde, ktoré často spôsobujú záplavy či zosuvy pôdy. V oblasti, kde došlo v sobotu k zosuvu, žijú Tibeťania a príslušníci ďalšej menšinovej národnostnej skupiny, Čchiangov.


Dvojnásobný vianočný príspevok vláda prerokuje v stredu

Príspevok by sa mal zvýšiť a nárok naň by zároveň malo mať viac ľudí.

BRATISLAVA. Vianočný príspevok pre dôchodcov by sa mal podľa Ministerstva práce, sociálnych vecí a rodiny (MPSVR) zvýšiť až na dvojnásobok. Nárok naň by zároveň malo mať viac ľudí. Rezort práce to navrhuje v novele zákona, ktorú predkladá na stredajšie (17. 4.) rokovanie vlády. Ministerstvo práce navrhuje zvýšiť hornú hranicu nároku na výplatu vianočného príspevku z pôvodných 60 na 65 percent priemernej mesačnej mzdy. Túto dávku by tak malo získať približne o 52-tisíc dôchodcov viac. Celkový počet dotknutých osôb sa v roku 2019 odhaduje na 1 276 000 ľudí. "Navrhuje sa taktiež zaokrúhľovať sumu rovnajúcu sa tejto hranici rovnako, ako sa zaokrúhľujú dôchodky, a to na desať eurocentov nahor," uvádza sa v návrhu zákona. V prípade ľudí, ktorých dôchodok nepresahuje dvojnásobok sumy životného minima, sa suma vianočného príspevku má zdvojnásobiť. Maximálna suma vianočného príspevku má byť 200 eur a nárok na ňu majú mať naďalej aj tí dôchodcovia, ktorých suma dôchodku alebo úhrn súm dôchodkov je najviac v sume životného minima pre jednu plnoletú fyzickú osobu. V prípade, že výška dôchodku alebo úhrn súm dôchodkov bude vyšší ako odhadované životné minimum, suma vianočného príspevku sa bude primerane znižovať podľa vzorca stanoveného v návrhu zákona.


Štátni ochranári považujú novelu o ochrane prírody za kľúčovú

Štátnej ochrany prírody bude mať viac kompetencií.

BANSKÁ BYSTRICA. Vďaka novele zákona o ochrane prírody sa podľa ochranárov zaistí účinná ochrana 400 000 hektárom najvzácnejších prírodných lokalít, čo predstavuje takmer 10 percent rozlohy Slovenska. Novela zákona, ktorú schválila vláda v stredu 29. mája, priamo v texte zakazuje plošnú ťažbu v národných parkoch a vzácnych územiach a prináša konkrétne právomoci Štátnej ochrane prírody SR. Zmeny v navrhovanej novele zákona, ktoré ochranári považujú za kľúčové, budú platné, ak zákon prejde aj v Národnej rade SR. „Náš súhlas bude potrebný pri akýchkoľvek krokoch, ktoré by mohli ohroziť prírodu v národných parkoch. Či už sa to týka ťažby dreva, výkopov zeminy alebo zásahov do vodných tokov. Sprísňujú sa aj podmienky pre výstavbu v národných parkoch. Kým doteraz pri viacerých stavebných úkonoch štátni ochranári nemali žiadne slovo, po novom ho máme,“ uvádzajú v stanovisku ochranári zo Štátnej ochrany prírody SR. Navrhované zmeny legislatívy sú pre ochranárov kľúčové z hľadiska zabezpečenia adekvátnej ochrany prírody na Slovensku. „Ako najvýznamnejšiu zmenu vnímam posilnenie našej pozície pri schvaľovaní zásahov do národných parkov a ostatných chránených území, či sa to už týka ťažby dreva, úpravy vodných tokov alebo plánovaní výstavby. Dnes totiž vieme výrubom v národných parkoch zabrániť iba v najvyššom piatom stupni ochrany, teraz sa naša právomoc významne rozšíri na celé územie národných parkov. Našou ambíciou je docieliť to, čo je prirodzené, čiže nadradiť ochranu prírody v národných parkoch nad všetky ostatné záujmy,“ uviedol generálny riaditeľ Štátnej ochrany prírody SR Martin Lakanda. Za posledné tri roky pri ochrane národných parkov nastali významné posuny. Štát začal aktívne využívať predkupné práva. Od roku 2017 predkupným právom získal pozemky napríklad v Slovenskom krase, Malej Fatre, Poloninách, NPR Choč a v tomto trende ministerstvo životného prostredia naďalej pokračuje. Okrem toho za posledné obdobie na Slovensku pribudlo 1 262 hektárov bezzásahového územia. Súkromným vlastníkom začal štát ponúkať všetky dostupné možnosti kompenzácií. Od prenájmu, ujmy, cez zmluvnú starostlivosť až po odkúpenie. Pre súkromných vlastníkov sa po rokoch vytvorila možnosť čerpať podporu z eurofondov.


Základná škola v Japonsku chce zaviesť uniformy od Armaniho

TOKIO. Tokijská verejná základná škola plánuje zaviesť žiacke uniformy z produkcie módneho domu Giorgio Armani v cene 80-tisíc jenov za kus (v prepočte približne 600 eur). Rodičia však namietajú voči vysokej cene. Vedenie školy vlani v novembri poslalo rodičom listy, v ktorých vysvetlilo, že uniformami chcú odlíšiť žiakov ich školy nachádzajúcej sa v luxusnej štvrti Ginza. Informoval o tom web BBC.  Nosenie uniforiem nie je vo verejných školách striktnou povinnosťou, no väčšina žiakov si ich aj tak oblieka. Na stretnutí rozpočtového výboru Snemovne reprezentantov padol návrh, aby škola v súvislosti s cenou uniforiem brala ohľad aj na rodičov. Minister financií Taró Asó vyhlásil, že uniformy sú drahé, a upozornil, že si ich rodičia nebudú môcť dovoliť kúpiť. Minister školstva Jošimasa Hajaši povedal, že zástupcovia školy by sa mali stretnúť s rodičmi a prediskutovať svoje plány. Riaditeľ zariadenia uviedol, že akceptuje kritiku a sľúbil poskytnúť rodičom adekvátne vysvetlenie.


Súťaž Innovation Camp preverí kreatívne schopnosti žiakov

BRATISLAVA. Kreatívne a inovačné schopnosti bude musieť preukázať 100 študentov z 21 škôl, ktorí sa dnes zúčastnia na celodennej súťaži Innovation Camp. S úťaž organizuje nezisková vzdelávacia organizácia Junior Achievement (JA) Slovensko. Úlohou žiakov bude nájsť najlepšie riešenie na danú tému a prezentovať ho pred odbornou porotou. "Študenti budú pracovať v zmiešaných 5-členných tímoch na reálnej výzve, zameranej na podnikanie v oblasti sociálnych potrieb. Ich úlohou bude nájsť najlepšie riešenie na danú tému a prezentovať ho pred odbornou porotou," uvádza JA Slovensko. Ako dodáva, vďaka tejto súťaži si študenti budú môcť precvičiť svoje komunikačné a prezentačné zručnosti, vyskúšajú si tímovú prácu pri riešení výzvy a spoluprácu s konzultantmi z praxe. Na základe výzvy im súťaž priblíži fungovanie biznis sektora. JA Slovensko v spolupráci s rôznymi partnermi pripravuje súťaž Innovation Camp každý školský rok. Súťaž je určená buď študentom stredných alebo základných škôl.


V Bratislave otvoria výstavu venovanú novinárskej práci Jána Kuciaka

Výstava bude obsahovať všetky články a vyjadrenie postoja študentov.

BRATISLAVA. V Bratislave otvoria v stredu 21. marca výstavu venovanú novinárskej práci Jána Kuciaka. V Galérii Karola Kállaya v priestoroch Paneurópskej vysokej školy (PEVŠ) ju otvorí o 14.00 h šéf investigatívneho tímu a komentátor portálu Aktuality.sk Marek Vagovič. "Výstava bude obsahovať všetky články Jána Kuciaka a vyjadrenie postoja študentov Fakulty masmédií Paneurópskej vysokej školy v podobe transparentov a fotografií z uplynulých verejných zhromaždení," TASR informovala Marta Heribanová z Fakulty masmédií PEVŠ.


Státisíce francúzskych domácností zostali po búrke bez elektriny

Francúzsky premiér  uviedol, že do popoludňajších hodín zaznamenali v krajine vyše 5400  hasičských výjazdov.

PARÍŽ. Viac ako 600-tisíc domácností vo Francúzsku sa ocitlo v pondelok po silnej búrke dočasne bez elektrickej energie. Prostredníctvom jednej zo sociálnych sietí o tom vo večerných hodinách informoval prevádzkovateľ energetickej siete, spoločnosť Enedis. Podľa tohto zdroja pracuje na odstránení porúch vyše 3500 ľudí. Francúzsky premiér Bernard Cazeneuve uviedol, že do popoludňajších hodín zaznamenali v krajine vyše 5400 akcií hasičov. Z regiónu Dordogne prišla podľa jeho slov správa o úmrtí vodiča. V bretónskom Carhaix-Plouguer utrpeli vážne zranenia traja mladiství, štyri deti sa ľahko zranili pri kolapse strešnej konštrukcie v Brive-la-Gaillarde na juhozápade Francúzska.


Ronaldo vynechá zápasy proti Chorvátsku a Taliansku, sústredí sa na klub

LISABON. Cristiano Ronaldo, futbalista Juventusu Turín, nefiguruje v nominácii Portugalska na septembrové medzištátne zápasy. Podľa svojho vyjadrenia pre média chce momentálne ostať v Turíne a koncentrovať sa na svoj nový klub. Portugalsko sa v prípravnom stretnutí stretne vo štvrtok 6. septembra s vicemajstrami sveta Chorvátmi. O štyri dni neskôr privíta Taliansko v rámci Ligy národov 2018/2019. Informácie priniesol portál ORF.


Motívom strelca z Mníchova bolo podľa vyšetrovateľov šikanovanie

Mužovi, ktorý strelcovi zbraň predal, hrozí niekoľkoročné väzenie.

MNÍCHOV. Šikanovanie zo strany spolužiakov bolo podľa nemeckých vyšetrovateľov dôvodom, prečo sa osemnásťročný David Ali Sonboly vlani v júli rozhodol strieľať v mníchovskom nákupnom centre Olympia. Prípad Nemca s iránskymi koreňmi, ktorý zavraždil deväť, prevažne mladých ľudí a potom spáchal samovraždu, v piatok vyšetrovatelia uzavreli, informovala agentúra DPA. Strelca Sonbolyho spolužiaci v škole dlhodobo fyzicky aj psychicky šikanovali, v kolektíve bol izolovaný, uviedol prokurátor na tlačovej konferencii. Mladík trpel psychickými problémami. Osobitne si nenávisť vybudoval k ľuďom z juhovýchodnej Európy. Pri útoku si páchateľ zámerne vyberal mladých ľudí, ktorí zodpovedali jeho predstave o nepriateľovi, ktorému sa musí pomstiť. Medzi mŕtvymi boli okrem iného osoby pochádzajúce z Maďarska, Turecka, Grécka a Kosova. Politický motív činu vyšetrovatelia vylúčili. Páchateľ podľa nich nemal ani žiadneho komplica. "David S. čin sám naplánoval a sám vykonal," uviedol prokurátor. Rodina, lekári ani učitelia nemohli o útoku, ktorý plánoval, nič vedieť, dodal. Streľba v Mníchove sa odohrala krátko po teroristickom útoku vo vlaku idúcom do bavorského Würzburgu a krátko pred atentátom v meste Ansbach v rovnakej spolkovej krajine. Hoci bilancia streľby v Mníchove bola najtragickejšia, nešlo o teroristický útok, zdôraznila prokuratúra. Zbraň, ktorou útočil, získal Sonboly cez takzvaný Darknet, ťažko prístupnú, anonymnú časť internetu využívanú okrem iného na nelegálne obchody. Zbraňou, ktorú si takto za 4000 eur kúpil, bola pištoľ Glock 17 vyrobená na Slovensku. Práve 32-ročný muž, ktorý Sonbolymu zbraň predal, bude jediný, kto sa bude zo svojho činu zodpovedať. Obžalovaný je zo zabitia deviatich osôb z nedbanlivosti. Hrozí mu niekoľkoročné väzenie.


Plánujete byť otcom? Alkoholu by ste sa mali vzdať s poriadnym predstihom

BRATISLAVA. Ak mesiace pred počatím nárazovo pijete, stúpne pravdepodobnosť, že vaše dieťa príde na svet s vrodenou srdcovou vadou. Problém sa netýka iba žien. Dlhodobá spotreba alkoholu na strane otca má podľa všetkého významnejší podiel na budúcom zdraví dieťaťa, než sa predpokladalo. Možné účinky alkoholu sumarizuje prehľad štúdií, ktorý uverejnil medicínsky časopis European Journal of Preventive Cardiology. Výskum sa zameriava na súvislosť medzi rodičovským pitím a vrodenou srdcovou chorobou u novorodencov, ktorá je najbežnejším typom vrodenej vady. Ženy už celé roky počúvajú odporúčania, aby sa pred počatím a v tehotenstve vyhýbali alkoholu. Prístupu otcov sa dlhodobo venovala menšia pozornosť. Medzičasom začali pribúdať výskumy o tom, ako môže alkohol ovplyvniť kvalitu spermií a následne zdravie dieťaťa. Z prierezu štúdiami dokonca vyplynulo, že pitie otcov pred počatím zvyšuje riziko ochorení srdca viac, než pitie matky. Pitie totiž môže ovplyvniť kvalitu spermií inak zdravých mužov. V porovnaní s abstinujúcim rodičom bolo riziko akejkoľvek srdcovej vady u detí o 55 percent vyššie v prípade, ak otec zvykol tri mesiace pred počatím pravidelne popíjať alkohol. V rovnakom časovom období sa časté pitie budúcich matiek spájalo so 16-percentným nárastom rizika. Na základe dostupných štúdií vedci nedokázali určiť, čo by sa dalo považovať za "bezpečné" množstvo alkoholu v prípade matiek. S určitosťou sa dá povedať, že pitie počas tehotenstva zvýši riziko vrodených srdcových vád. No zo zdravotníckych dát už nie je napríklad zrejmé, aký účinok by mohli mať malé dávky alkoholu. Autori nového prehľadu odporúčajú párom, ktoré túžia minimalizovať zdravotné rizika svojich detí, aby prestali piť alkohol už pol roka pred plánovaným počatím. DOI: 10.1177/2047487319874530


Výbuch v hoteli v somálskom Mogadiše si vyžiadal najmenej 13 mŕtvych

Atentátnik odpálil auto naložené výbušninami pred hotelom Nasa-Hablod.

MOGADIŠO. Najmenej 13 mŕtvych a vyše 16 zranených si v sobotu vyžiadal samovražedný bombový útok, ku ktorému došlo v hoteli v somálskej metropole Mogadišo. Oznámila to agentúra AP s odvolaním sa na miestnu políciu. Atentátnik odpálil auto naložené výbušninami pred vyhľadávaným hotelom Nasa-Hablod, ktorý sa nachádza neďaleko prezidentského paláca. Častými hosťami hotela sú somálski politici a ďalší príslušníci miestnej elity. Medzi mŕtvymi sú podľa polície aj vysoko postavený predstaviteľ somálskej polície a bývalý poslanec. Podľa agentúry AP došlo v blízkosti hotela aj k druhému výbuchu a zvnútra budovy sa ozývala streľba. Čo konkrétne sa tam dialo, nebolo bezprostredne jasné. K útoku sa okamžite prihlásila islamistická extrémistická skupina aš-Šabáb, ktorá uviedla, že jej bojovníci prenikli do hotela. Teroristické akcie tohto druhu v Somálsku spravidla páchajú príslušníci aš-Šabábu. Skupina sa však neprihlásila k mimoriadne krvavému útoku spred dvoch týždňov, pri ktorom zahynulo najmenej 358 ľudí a 228 utrpelo zranenia. Podľa expertov skupina neprevzala za útok zodpovednosť kvôli vysokému počtu obetí, aby si proti sebe príliš nepopudila somálsku verejnosť.


Taliban využil prímerie na obsadenie Kóhistánu

Militanti zaútočili na kontrolné stanovištia, policajné veliteľstvo a okresné stredisko.

KÁBUL. Stovky militantov hnutia Taliban obsadili počas noci na utorok okres Kóhistán v severoafganskej provincii Fárjáb. Pri útoku zahynulo najmenej osem príslušníkov bezpečnostných síl, ako aj šéf okresu. Militanti zaútočili na kontrolné stanovištia, policajné veliteľstvo a okresné stredisko, informovala agentúra DPA s odvolaním sa na provinčné úrady. Dodali, že Kóhistán padol do rúk Talibanu v prvý deň dočasného vládneho prímeria s militantmi. Afganský prezident Ašraf Ghaní ohlásil minulý štvrtok týždňové prímerie s militantným hnutím Taliban, ktoré sa časovo prekrýva so sviatkom íd al-fitr na záver moslimského pôstneho mesiaca ramadán. Vyhlásil, že bezpečnostné sily prerušia v rámci bojov proti Talibanu v období 12.-20. júna všetky "ofenzívne postupy". Prímerie sa nevzťahuje na militantov z teroristickej siete al-Káida a extrémistickej organizácie Islamský štát (IS). Hnutie Taliban vyhlásilo v sobotu trojdňové prímerie počas sviatku íd al-fitr - v dňoch 16.-18. júna preruší bojové operácie proti afganským vládnym silám. Vo vyhlásení Talibanu sa uvádza, že hnutie sa v prípade útoku bude brániť, pričom prímerie neplatí pre cudzie jednotky na afganskom území, proti ktorým budú bojové operácie pokračovať. Afganský prezident Ašraf Ghaní navrhol ešte vo februári dohodu o úplnom prímerí s Talibanom, hnutie však na vtedajšiu ponuku neodpovedalo. Jeho útoky sa opäť vystupňovali po 25. apríli, keď ohlásilo svoju každoročnú jarnú ofenzívu.


Orbán: Migrácia je trójskym koňom terorizmu

BUDAPEŠŤ / VARŠAVA. Európa čelí krízam v oblasti konkurencieschopnosti, migrácie, bezpečnosti, demografie a zahraničnej politiky, vyhlásil vo štvrtok v rámci zjazdu Európskej ľudovej strany (EĽS) na Malte predseda maďarskej vlády Viktor Orbán. Podľa agentúry MTI v prejave na dvojdňovom podujatí premiér dodal, že ďalšie problémy Európe spôsobuje situácia na Ukrajine i na Balkáne. "Ukázalo sa, že migrácia je trójskym koňom terorizmu. Liberálny jazyk politickej korektnosti nie je schopný pochopiť skutočné nebezpečenstvo migrácie," povedal Orbán. Ako ďalej zdôraznil, ak chce Európa zostať najlepším miestom na svete, tak sa musí zmeniť Európska únia, ale zmeniť sa musí aj EĽS, ak chce byť vedúcou silou na tejto ceste. Podľa Orbána treba viesť intelektuálny i politický boj s ľavicou. "EĽS musí byť vlajkovou loďou Európy, kde musí mať miesto národná hrdosť a kresťanská identita," konštatoval.


Kubánsky prezident pricestoval do Moskvy, stretne sa s Putinom

MOSKVA. Kubánsky prezident Miguel Díaz-Canel pricestoval vo štvrtok na návštevu Moskvy. Cieľom sú ekonomické rokovania s ruskými predstaviteľmi a upevňovanie vzájomných vzťahov. Díaz-Canel sa v piatok v Kremli stretne aj so svojím ruským kolegom Vladimirom Putinom.Počas studenej vojny boli Moskva a Havana úzki spojenci. Spolupráca sa narušila po páde Sovietskeho zväzu v roku 1991, keď Rusko pre ekonomické problémy zastavilo finančnú pomoc Kube. Putin navštívil "ostrov slobody" v rokoch 2000 a 2014 a snažil sa obnoviť väzby s niekdajším karibským spojencom.


Duševný kolaps nepotrebuje slová. Fleet Foxes nahrali jeden z albumov roka

Americká kapela vydala novinku Crack-Up.

V živote zažívame dva druhy tvrdých úderov. Jedny prichádzajú zvonka. Auto sa nám nečakane pokazí, potkneme sa a vyvrtneme si členok. Preklíname vtedy okolie a po čase na tieto údery zabudneme. Iný druh úderov zažívame zvnútra, keď si uvedomíme, že sme sa ako osobnosti zmenili k horšiemu, že sme sa pokazili a už nikdy nebudeme takí ako predtým. Esej spisovateľa F.Scotta Fitzgeralda Crack-Up, v preklade kolaps, sa zamýšľa nad tým, ako sa s týmito údermi vyrovnať. Inšpirovala tretí album americkej folkovej kapely Fleet Foxes. Má rovnaký názov a jeho témou sú tiež ťažké zvraty. Kapela je známa skôr medzi poslucháčmi alternatívnej hudby. Pred deviatimi rokmi zaujali osobitým hudobným štýlom plným viachlasného spevu, poetickými textami o osamelých, izolovaných miestach v prírode a zvláštnymi štruktúrami pesničiek. Inú atmosféru majú na začiatku, inú v závere, prelieva sa v nich mnoho melodických a rytmických nápadov. Pripomína to občas gitarové balady od Simona and Garfunkela alebo Boba Dylana. Crack-Up je ich najvyzretejšou nahrávkou a jedným z najzaujímavejších zahraničných albumov tento rok. Fleet Foxes sa na ňom neopakujú, aj keď si svoju hudobnú tvár zachovali. Fascinuje však najviac tým, ako drží jeho jedenásť piesní pohromade. Album je pôsobivou meditáciou na tému ťažkých životných situácií, ktoré nie sú vôbec konkretizované a predsa ich citový vplyv dokážeme z hudby pochopiť. Je o hľadaní pokoja uprostred chaosu a dobre ho vystihuje aj fotka na obale, ktorá zobrazuje popraskaný japonský útes nad rozbúreným morom. Okrem inšpirácie spomínanou esejou sa líder kapely Robin Pecknold na novinke pohrával s prvkami z minimalistických kompozícií od Steva Reicha alebo Philippa Glassa. Čím dlhšie Crack-Up počúvate a čím častejšie sa k nemu vraciate, tým zrejmejšie sa z neho vynárajú jednotlivé kúsky skladačky alebo - ak použijeme prirovnanie vhodné k téme - kúsky rozbitého skla. Abstraktná cesta po útrapách končí katarznými a euforickými záverečnými číslami.


Funkcionári Katalánska sa musia zodpovedať na španielskom súde

Predvolanie na výsluch dostali velitelia katalánskej polície aj prezidenti významných združení.

MADRID. Španielska justícia predvolala na výsluch štyroch katalánskych predstaviteľov, ktorí sú podozriví z podnecovania k nepokojom pri nedávnom zatýkaní činiteľov brojacich za nezávislosť Katalánska. Očakáva sa, že voči štvorici predvolaných vznesú obvinenia, informovala agentúra AP. Predvolanie na výsluch dostali veliteľ katalánskej polície Mossos d'Esquadra Josep Lluís Trapero, jeho zástupkyňa Teresa Laplanová, prezident združenia Ómnium Cultural na podporu katalánskeho jazyka a kultúry Jordi Cruixat a Jordi Sánchez, ktorý je predsedom organizácie Katalánske národné zhromaždenie - jednej z hybných síl hnutia za nezávislosť Katalánska. Ako informovala agentúra AP, ich predvolanie súvisí s udalosťami z 20. septembra. Zadržanie 14 vysokopostavených predstaviteľov katalánskych výkonných orgánov a razie vo viacerých objektoch v súvislosti s prípravami referenda o nezávislosti Katalánska vyústilo v Barcelone 20. a 21. septembra do mohutných protestov proti španielskej Občianskej garde. Španielske úrady tvrdia, že tieto demonštrácie bránili policajnej operácii. Okrem toho počas zhromaždení došlo k niekoľkým potýčkam a poškodeniu dvoch policajných vozidiel. Štvorica predvolaných predstaviteľov Katalánska je podozrivá z podnecovania k nepokojom, vysvetlil hovorca španielskeho najvyššieho súdu. Podľa AP sa výsluch uskutoční tento piatok. Za trestný čin podnecovania k nepokojom, ak je páchateľ štátnym zamestnancom, môže španielsky súd vyniesť trest do 15 rokov väzenia. Ak je páchateľom radový občan, trestná sadzba je od osem do 10 rokov väzenia.


Na cestách hrozí poľadovica, na horách vietor

Vodiči na západnom Slovensku by mali byť v ranných hodinách na cestách opatrní.

BRATISLAVA. Vodiči na západnom Slovensku by si mali dať v piatok v ranných hodinách pozor na tvorbu poľadovice. Informuje o tom Slovenský hydrometeorologický ústav na svojom webe. Výstraha prvého stupňa pred poľadovicou platí pre okresy Skalica, Myjava, Senica, Malacky a Bratislava. "Tvorba poľadovice predstavuje potenciálne nebezpečenstvo pre ľudské aktivity ako napríklad pre dopravu, pohyb osôb a infraštruktúru," tvrdia meteorológovia s tým, že jej výskyt je v danej ročnej dobe a oblasti bežný, ale môže spôsobiť škody menšieho rozsahu. Cestári zasa upozorňujú vodičov na hmlu vo viacerých častiach Slovenska. Hmla s dohľadnosťou do 100 metrov je v lokalitách Kráľovský Chlmec, Trebišov, Sečovce a do 200 metrov v okolí Michaloviec, Petrovian, Vranova nad Topľou, Bratislavy, Triblaviny, Rusoviec a Jaroviec. Všetky sledované diaľničné úseky a rýchlostné cesty na území Slovenska sú zjazdné. Všetky horské priechody sú zjazdné, povrch vozoviek je prevažne suchý až vlhký. Na horských priechodoch Herlianske sedlo, Vrchslatina a Podspády je na vozovke utlačený sneh do jedného centimetra, na horských priechodoch Zbojská a Huty je na vozovke miestami zľadovatený sneh do hrúbky jedného centimetra. Meteorológovia varuje aj pred vetrom na horách, výstrahu prvého stupňa vydal na nedeľu 10. februára. Platí pre niektoré okresy v Banskobystrickom, Prešovskom a Žilinskom kraji. V týchto lokalitách sa očakáva výskyt vetra, ktorý dosiahne v nárazoch 110 - 135 kilometrov za hodinu.


Puigdemont vyzval Kataláncov na pokojný odpor voči Madridu

Rajoyova vládna strana hovorí o bezhraničnej bezohľadnosti.

BARCELONA. Katalánsky líder Carles Puigdemont vyzval v sobotu Kataláncov, aby pokojne odporovali priamemu prevzatiu kontroly zo strany španielskej vlády. Vyjadril sa tak v krátkom televíznom prejave. Prejavom podľa agentúry AP chcel dať Puigdemont zrejme najavo, že neakceptuje odvolanie z funkcie predsedu katalánskej vlády. V pravdepodobne vopred nahranom stručnom prejave, ktorý odvysielala katalánska verejnoprávna televízia TV3, Puigdemont povedal, že Katalánci "budú pokračovať v práci na vytvorení slobodnej krajiny". Katalánsky líder stál počas prejavu za pultom, na ktorom bol vyobrazený znak katalánskej vlády. Vedľa neho viseli zástavy Katalánska aj Európskej únie, nie však španielska zástava. Katalánsky líder uviedol, že uplatnenie ústavného článku č. 155, na základe ktorého španielska vláda odvolala katalánsky kabinet a zaviedla priamu kontrolu nad týmto regiónom, bolo nezákonné a Kataláncov vyzval, aby preukázali "trpezlivosť, vytrvalosť" a vieru v budúcnosť, doplnila agentúra DPA. Španielska vláda v Madride odvolala v sobotu katalánsky kabinet a oficiálne zaviedla priamu kontrolu nad Katalánskom. Španielsky premiér Mariano Rajoy ešte v piatok rozpustil katalánsky parlament a uviedol, že 21. decembra sa v tomto regióne budú konať voľby. Rajoy bude zastávať aj funkciu katalánskeho premiéra, v ktorej doteraz pôsobil Carles Puigdemont. Ten spolu 12 členmi svojho kabinetu nebude od tejto chvíle poberať plat. Puigdemontov prejav je podľa strany španielskeho premiéra Mariana Rajoya prejavom bezhraničnej bezohľadnosti. "Toto je veľmi vážne. Puigdemontova nezodpovednosť nemá hraníc," napísala na svojom účte na Twitteri Rajoyova vládnuca Ľudová strana (PP). Reagovala tak na Puigdemontov prejav, ktorý v sobotu odvysielala katalánska verejnoprávna televízia TV3. "V demokratickej spoločnosti je na parlamente, aby zvolil či odvolal predsedu," povedal v zrejme vopred nahranom prejave Puigdemont. Kataláncov ďalej vyzval na "demokratickú opozíciu voči uplatneniu článku č. 155" španielskej ústavy. Akým spôsobom chce Puigdemont a jeho prívrženci "pokojne vzdorovať" Madridu však nateraz známe nie je, konštatovala agentúra DPA. Viaceré španielske médiá následne citovali zdroje z prostredia španielskej vlády, podľa ktorých je Puigdemont už len bývalým predsedom katalánskej vlády a akékoľvek kroky, ktoré podnikne, bude musieť posúdiť súd. Katalánsky líder bol už skôr varovaný, že mu pre vzburu potenciálne hrozí až 30 rokov väzenia. Podľa informácií španielskej agentúry Europa Press, by voči nemu a ďalším katalánskym hodnostárom mohli vzniesť obvinenia zo vzbury už v pondelok. Puigdemontov právny zástupca Jaume Alonso-Cuevillas pre katalánsku rozhlasovú stanicu Rac1 uviedol, že ak by takéto obvinenia boli skutočne vznesené, bola by to absolútna hlúposť.


Djokovič priznal, že odohral psychicky najťažšie finále v kariére

Online prenos

Fotogaléria

Reakcia Hrbatého

Ohlasy médií

Ohlasy osobností

Djokovič

Federer

Mužské finále Wimbledonu 2019 ponúklo viacero pamätných momentov.

WIMBLEDON. Mužské finále dvojhry prestížneho grandslamového Wimbledonu ponúklo v nedeľu popoludní viacero pamätných momentov. V najdlhšom finále v histórii londýnskeho podujatia (4:57 h) zdolal najvyššie nasadený Srb Novak Djokovič turnajovú dvojku Švajčiara Rogera Federera po päťsetovej bitke 7:6 (5), 1:6, 7:6 (4), 4:6, 13:12 (3). Zverenec slovenského trénera Mariána Vajdu je prvý tridsiatnik, ktorý dokázal triumfovať na tráve All England Clubu dvakrát za sebou. Prvýkrát sa vo finále tiež uplatnilo nové pravidlo o tajbrejku v piatom sete za stavu 12:12. Djokovič tiež drží rekord ako aktér vôbec najdlhšieho grandslamového finále, v ktorom v roku 2012 na Australian Open po 5 hodinách a 53 minútach zdolal Španiela Rafaela Nadala v piatich setoch. Tridsaťdvaročný Srb po zisku piateho wimbledonského titulu priznal, že zápas bol pre neho "najnáročnejší v kariére po mentálnej stránke". Počas neho dokázal odvrátiť dva mečbaly 37-ročného súpera. "Bolo to viac o psychike ako o fyzičke. Bol to po mentálnej stránke asi najťažší zápas, ktorého som bol súčasťou. Proti Nadalovi som mal vo finále v Austrálii asi najťažší zápas po fyzickej stránke, trval takmer šesť hodín. Ale tento zápas bol po psychickej stránke iná úroveň. Bol som jeden úder od prehry. Tento duel mal všetko. A na konci to bolo vykúpenie," citovala víťaza agentúra DPA. Djokovič sa v počte wimbledonských titulov dotiahol na Švéda Björna Borga a Brita Laurencea Dohertyho, celkovo ich má na konte už 16. Federera zdolal vo finále tretieho grandslamu sezóny aj v rokoch 2015 a 2014. Naposledy s ním prehral na grandslamovej pôde v roku 2012 vo wimbledonskom semifinále. V päťsetových zápasoch má s ním bilanciu 4:0. Federer nevyužil šancu na zisk deviateho wimbledonského a rekordného 21. grandslamového titulu. Srbský tenista priznal, že si takýto priebeh finále nevedel predstaviť: "Samozrejme, duel som sa snažil prehrať si v mysli ešte pred začiatkom, ako som išiel na kurt. Ale takéto niečo som si nevedel vymyslieť. Vždy sa pokúšam predstaviť si seba ako víťaza. Mám na to silu." Víťaz dostal aj otázku, či si vie predstaviť dobehnúť, resp. preskočiť v počte grandslamových titulov duo Federer (20) - Nadal (18). "Motivuje ma to. Vyzerá to, že sa im približujem. Aj oni však vyhrávajú grandslamy. Je to taký druh súťaživosti. Ťaháme sa navzájom. Títo dvaja chlapci sú asi ten najväčší dôvod, prečo stále hrám na tejto úrovni. Motivuje ma fakt, že tvoria históriu tenisu. Či sa im však vyrovnám alebo ich prekonám, to neviem," povedal Djokovič, ktorý zostal verný svojmu rituálu po finálovom triumfe a zjedol pár stebiel trávy z víťazného kurtu: "Chutila viac ako inokedy."


Brett Clothier sa stal šéfom Útvaru atletickej integrity

Austrálčan prichádza na čelo nezávislej inštitúcie zo sféry austrálskeho futbalu.

MONAKO. Útvar atletickej integrity (AIU) bude z poverenia Medzinárodnej asociácie atletických federácií (IAAF) viesť Brett Clothier. Austrálčan prichádza na čelo nezávislej inštitúcie zo sféry austrálskeho futbalu, kde vyšetroval rozsiahly dopingový škandál s účasťou 34 hráčov. V AIU bude mať ešte širšie právomoci, jeho úlohou bude riešiť okrem dopingových prípadov aj kauzy týkajúce sa stávkových podvodov, manipulácie s výsledkami súťaží, podvody s vekom športovcov či spory okolo zmeny štátnej príslušnosti. Clothier bude mať miesto aj v päťčlennej rade integrity na čele s bývalým generálnym riaditeľom Svetovej antidopingovej agentúry (WADA) Davidom Howmanom, ktorá bude kontrolovať činnosť AIU.


O zvyšovaní dane na cigarety bude rokovať koalícia

BRATISLAVA. Zvýšenie spotrebnej dane na cigarety je stále otvorená téma. Po piatkovom rokovaní vlády to povedal minister financií Ladislav Kamenický. Podľa neho sa o tejto téme ešte bude hovoriť na koaličnej rade a je na koaličných lídroch, či sa budú vedieť dohodnúť. S návrhom dlhodobo nesúhlasí strana SNS. "Budeme robiť opatrenia v rámci rozpočtu, aby sme dosiahli ciele, ktoré máme stanovené v rozpočtových pravidlách na tento rok," skonštatoval Kamenický.Podľa ministra aktuálne na rozpočte pracujú, kontaktujú jednotlivé ministerstvá a žiadajú od nich predbežné návrhy. Následne by sa s nimi mali oboznámiť lídri koaličných strán. "Ja som sa dohodol s premiérom, že budeme iniciovať stretnutie na koaličnej rade, aby sme sa dohodli na tom, ako bude vyzerať rozpočet na budúci rok," uviedol Kamenický. Šéf národniarov Andrej Danko však opätovne ministrovi financií odkázal, aby na zvyšovanie spotrebných daní na cigarety zabudol. "Nedodržiava dohody a urobil tlačovú konferenciu, kde predstavil navyšovanie cien tabaku, ktoré nemal s nikým odkomunikované. Ja mu odkazujem, nech zabudne. Slovenská národná strana nikdy nepodporí zvýšenie cien cigariet. Nikdy," povedal Danko na piatkovej tlačovej konferencii. Zároveň hovorí, že sa môžu s ministrom baviť o niektorých iných daniach, napríklad digitálnej dani či zaťažení cukru. Podľa predsedu SNS by sa však mal šéf rezortu financií skôr zamerať na zvyšovanie efektívnosti pri výbere daní. "Môj odkaz pánovi Kamenickému je, že by mal riešiť podvody s DPH," dodal. Návrh ministerstva financií, ktorý schválil aj vládny kabinet, počíta so zvýšením sadzieb tak, že škatuľka najpredávanejších cigariet by mala zdražieť približne o 40 centov na 3,80 eura a bezdymové tabakové výrobky až o 50 centov na zhruba štyri eurá za škatuľku. Tieto zmeny by pritom mali priniesť v budúcom roku do rozpočtu celkovo vyše sto miliónov eur. V ďalších rokoch by mal dodatočný výnos spotrebnej dane z tabaku a tabakových výrobkov stúpnuť na takmer 140 miliónov eur.


Haló, vrah volá vraha. Pred súdom sa čítala Threema (minúta po minúte)
Minúta po minúte
 Súhrn
 Threema ako dôkaz
 Čo to znamená
 Čítanie Threemy I
 Čítanie Threemy II
 Schutzov stĺpček

17:04 Pondelkové pojednávanie sa skončilo, ďakujeme za sledovanie. Súd bude pokračovať o týždeň v pondelok a my budeme opäť pri tom.  16:59 “Obsah a forma zobrazujú momentálny svet obžalovaného Kočnera. Ide o organizovanú skupinu osôb, ktorá sa spolupodieľala na rozsiahlej trestnej činnosti, a to nielen v kauze zmeniek,“ povedala o Threeme právna zástupkyňa Markízy Lucia Tandlich. 16:54 Pojednávanie sa blíži ku koncu, v čítaní Threemy sa bude pokračovať aj na ďalšom pojednávaní. Na budúci pondelok príde vypovedať Kočnerova dcéra Karolína.  16:50 Kočner pripomenul, že sám Šanta na prepis reagoval, že si ho špeciálny prokurátor Kováčik v súvislosti s kauzou nepredvolal. “Tak potom čo z prepisov je pravda, ak vy sám hovoríte, že toto nie?” uzavrel Kočner. 16:44 Kočner sa priebežne usmieva, pri čítaní niektorých pasáži pritakáva a priebežne si robí poznámky a radí sa s obhajcom. “Dlhá, neoverená a nezákonne získaná fantazmagorická komunikácia,” komentuje Kočner komunikáciu. Ide vôbec o jeho prvú reakciu na prepisy z aplikácie Threema z jeho iPhonu. “Nič o falšovaní ani antedatovaní zmeniek sme sa nedozvedeli. Nič takéto tam nikde neodznelo,” tvrdí Kočner. 16:35 Aj ďalej čítané správy potvrdzujú, že Kočner s Jankovskou podrobne riešil (civilné) súdne konanie o vyplatení jednej zo štyroch údajných zmeniek za 8,3 milióna eur, ktoré na Okresnom súde Bratislava V. rozhodovala Zuzana Maruniaková. 16:21 Po krátkej hygienickej prestávke prokurátor Šanta pokračuje v čítaní prepisov správ medzi Jankovskou a Kočnerom. Ak sa dnes stihne, budú sa ešte čítať správy medzi Kočnerom a jeho obchodnou partnerkou Janou Šlachtovou, ktoré tu budú zverejnené vôbec prvýkrát. 15:55 Prečítané správy medzi Jankovskou a Kočnerom zmieňujú aj podozrenie z korupcie, spomínajú sa tam odmeny a ich delenie. “Nech Zuza robí čo má, lebo skončí na Kuciaka,” píše Kočner Jankovskej podľa prepisu, ktorý práve prečítal prokurátor Šanta. 15:46 Keď prokurátor číta v prepisoch niektoré vulgarizmy alebo antisemitské poznámky, Kočner sa miestami smeje. 15:32 Threema sa dokopy číta už takmer dve a pol hodiny. Prokurátor Šanta prečítal aj tú časť Kočnerovej Threemy, kde Jankovská píše, že ona urobila z Maruniakovej sudkyňu a je načase, aby to Maruniaková splatila - rozhodnutím o zmenkách, kde 8,3 milióna eur prisúdi Kočnerovi. “Z platu 2 500 eur sa nedá vyžiť s dvomi dospelými deťmi,” píše tiež Jankovská Kočnerovi. 15:27 Správy medzi Kočnerom a Jankovskou ukazujú, že Kočner ovplyvňoval civilné konanie o zmenkách.  “Myslíš, že by sa jej rozhodovalo lepšie, keby som tie zmenky previedol na niekoho iného?” Pýta sa Kočner. “Čo si ty nejaký masový vrah, nech idú aj médiá do p..e,” odpovedá Jankovská. “Nie som masový vrah, ale nemám k tomu ďaleko,” odpovedá Kočner. Aj tieto správy už boli zverejnené, v súdnom konaní sú čítané verejne vôbec prvýkrát. 15:13 Kočner naliehal na Jankovskú, aby čo najskôr vybavila termín pojednávania u sudkyne Zuzany Maruniakovej, ktorá rozhodovala o kauze zmenky. Ide o prepisy, ktoré boli už zverejnené. “Ja potrebujem päť miliónov, môžem si podať loto,” píše Jankovská Kočnerovi. Píše mu aj o byte v rezidencii Hradný vrch, kde nakoniec aj byt kúpili jej synovia, ona má na neho vecné bremeno. V Threeme však Jankovská napísala, že naň nemá peniaze. “Platím si malý tím, ktorý ma stojí 10 litrov mesačne. Som ochotný do toho dať polmega a do roka všetkých poj...me,” píše Kočner o komande, ktoré pre neho sledovalo novinárov. Zatiaľ boli prečítané iba správy, ktoré už zverejnil Denník N. 14:55 Ide sa čítať ďalšia komunikácia z mája 2018 medzi Kočnerom a používateľom “Jakub”, čo je syn Moniky Jankovskej. Túto komunikáciu tiež zverejnil Denník N. 14:50 Ide sa čítať komunikácia medzi Kočnerom a novinárkou Martinou Ruttkayovou - ide o správy zo 4. januára 2018. Vychádzam vám v ústrety vo všetkom. Ruttkayová písala o hoteloch na Donovaloch, pýtala sa preto Kočnera, či tam aj on prevádzkuje hotel. Kočner je podráždený, že ho chce v článku spomínať. Ruttkayová vysvetľuje, že musí a ako by vyzerala, keby jeho hotel zamlčala. “Aj tak ma majú všetci za vašu štetku, nemôžem zamlčať, že tam vy niečo máte.” Ruttkayová sa v správach ohradzuje voči tomu, akým tónom sa s ňou Kočner ďalej rozpráva. “Vychádzam vám v ústrety vo všetkom, ale fajn, jeb.e na to,” píše Ruttkayová. 14:46 V pojednávaní sa pokračuje, ku Glváčovi to bolo všetko. Ide sa čítať komunikácia s osobou Marián Sisák. 18. 5. 2018: “Dva roky hral na moju stranu a potom ma odj...l,” píše Kočner o košickom sudcovi Adrianovi Pažúrovi, ktorý rozhodoval jeho kauzu Unipharma - najprv v jeho prospech, potom ju zamietol. Kočner si so Sisákom písal o znaleckých posudkoch na zmenky. 14:29 Idú sa čítať správy medzi Kočnerom a Glváčom. Doteraz boli prečítané len známe správy, ktoré už zverejnil Denník N. Súd vyhlásil prestávku. 14:20 “Neviem si predstaviť znalca, ktorý by poprel podpis osoby, ktorá povie, že niečo podpísala,” píše Kočner. 14:13 “Šanta je predvolaný k Dušanovi,” píše Kočner Šabíkovi. Šanta do toho vstúpil a vyhlásil smerom k obhajcom: “Žiadne predvolanie nebolo páni, aby ste sa netešili...” Kočner sa smeje. (Dušanom sa v tomto prípade myslí Dušan Kováčik, špeciálny prokurátor - pozn.) 14:10 “Tristotisíc eur cieľová suma, keď nepôjde sedieť. Časť na faktúru, časť keš,” píše Kočner Šabíkovi pravdepodobne o odmene pre advokáta Mareka Paru, ktorý je obhajcom Pavla Ruska. 14:05 Prokurátor ide čítať komunikáciu s neznámym používateľom, ide pravdepodobne o jeho právnika Andreja Šabíka. “Tento k...t Kuciak to bude omieľať kým sa toho nechytia policajti,” píše Kočner Šabíkovi o kauze Technopol Servis. So Šabíkom podľa správ riešia rôzne kauzy, okrem zmeniek aj tunelovanie firmy Technopol Servis. 14:02 Teraz sa čítajú správy medzi Kočnerom a Norbertom Bödörom, ktoré už skôr zverejnil Denník N. Správy s Bödörom týkajúce sa zmeniek sa končia správou o sudkyni Nore. 13:59 “Sme so zmenkami v záverečnej fáze, tak nechcem, aby sa to doje..lo,” píše Kočner o tom, aby používateľ N zdržal vyšetrovanie kauzy Technopol Servis, nech sa posun v prípade nemedializuje skôr než sudkyňa Zuzana Maruniaková prisúdi Kočnerovi 8,3 milióna eur za jednu zo štyroch zmeniek. Z prečítanej Threemy tiež vyplýva, že Kočner dopredu vedel kedy a ako sudkyňa Maruniaková rozhodne. 13:54 “Poprosím prichystať na Kyselicu pavúka,” píše Kočner používateľovi N, ktorý je pravdepodobne Norbert Bödör.  Poprosím prichystať na Kyselicu pavúka. Pavúk je výpis z policajných databáz, kde sú osobné údaje občana a rodinné väzby. Kyselica je bývalý šéf tímu Gorila. 13:53 Kočner sa s používateľom N rozpráva o predaji údajne falošných zmeniek, spomína zmenku na hodnotu 8,3 milióna eur, ktoré chcel Kočner predávať za štyri milióny eur. 13:52 Kočner nespokojne píše používateľovi N, že Dušan Kováčik vymenoval za svojho zástupcu Alexandra Bíra a za šéfa ekonomického odboru Maroša Žilinku, obaja išli proti Kočnerovi. “Neurobíme tomu Romanovi nejaký úraz?” pýta sa Kočner. Nie je jasné, kto je Roman. “Keďže sa Slávo správa ako k...t, tak si svoje veci musíme riešiť sám. (...) Som z toho Sláva fakt smutný,” píše Kočner o Jaroslavovi Haščákovi. 13:49 Kočner neverbálne vyjadruje súhlas s prečítanou komunikáciou, keď sa čítala časť, podľa ktorej obvinenie Ruska z objednávky vraždy Sylvie Volzovej zosnovala skupina okolo bývalých príslušníkov SIS Pavla Forischa. “Tak, tak,” šepol Kočner a pritakal hlavou. 13:44 Ide sa čítať komunikácia s niekým, kto má prezývku “N”, pravdepodobne ide o Norberta Bödöra. Už má Paľo nášho advokáta, takže je pod kontrolou. “Už má Paľo nášho advokáta, takže je pod kontrolou,” píše Kočner používateľovi pod prezývkou N. S používateľom N sa rozprával aj o Jaroslavovi Haščákovi. “Som presvedčený, že chcú len operatívne informácie na vypaľovanie Sláva,” píše Kočner používateľovi N. Kočner sa používateľa pýta, prečo Ruska na súd prevážali s kukláčmi. 13:29 Súd pokračuje a prokurátor pokračuje v čítaní Threemy.  Teraz sa číta Threema, ktorá sa týka obdobia, v ktorom bol Rusko zadržaný vo väzbe. 12:09 Senát prerušil pojednávanie na obed, čítanie Threemy bude pokračovať o 13:20 hod. 12:06 Šanta číta teraz komunikáciu, ktorá už bola zverejnená Denníkom N. 12:01 Končer cez Threemu žiada Ruska, aby zohnal akékoľvek staré doklady s podpismi, ako sa podpísal na zmenkách. Kočner tak chcel dokázať, že zmenky naozaj podpisoval Rusko. 11:57 Správy zatiaľ ukazujú, ako sa Kočner s Ruskom dohadovali o tom, čo budú vypovedať na súde. Haló, haló, vrah volá vraha. 11:55 “Haló, haló, vrah volá vraha,” píšu si Kočner a Rusko. Ten je obžalovaný z objednávky vraždy svojej obchodnej spoločníčky Sylvie Volzovej, Kočner zasa z objednávky vraždy novinára Kuciaka. 11:53 Zo správ medzi Kočnerom a Ruskom vyplýva, že sa dohadujú o platení nejakých faktúr, zatiaľ nie je jasné, o čo ide.  “Ku..a, nerob hlúposti,” nadáva Kočner Ruskovi v Threeme za to, že sa so svojim obhajcom Parom rozprávajú cez telefón o citlivých veciach. 11:47 Ako prvé začína čítať Šanta prepisy medzi Kočnerom a jeho kumpánom Štefanom Aghom (ide o známe prepisy týkajúce sa slinovín) a s niekým, kto je označený ako Krtko: Z komunikácie s Krtkom vyplýva, že sa s ním Kočner rozpráva o kauze zmenky, zosúlaďuju si výpovede. Krtko je pravdepodobne Rusko, vyplýva z kontextu správ. Denník N už skôr informoval, že Krtko je Ruskova partnerka, cez ktorej telefón komunikoval Rusko. Vyplýva to aj zo správ. V niektorých správach Ruskova partnerka hovorí Kočnerovi, že Rusko nie je prítomný a vyká mu. Keď z telefónu píše samotný Rusko, tak Kočnerovi tyká. 11:41 Pri najbližšej prestávke zverejníme zvukový záznam čítania prepisov. 11:37 Senát sa krátko poradil. “Súd zaujal jasné stanovisko, aby sa dodala celá komunikácia. Ako senát sme to opakovane riešili. Ani po všetkých vyjadreniach senát názor nezmenil a dôkaz sa vykoná,” povedal predseda senátu Klemanič. Idú sa čítať prepisy správ z Threemy, prvý začína prokurátor Ján Šanta. 11:33 Stále sa debatuje o námietkach, ktorými sa snaží obhajoba oddialiť čítanie Threemy. K čítaniu samotného obsahu správ zatiaľ nedošlo. 11:32 Slovo dostal Kočner: “Pán Lipšic hovorí o dohode s Europolom. Mňa by zaujímalo, či ju pán Lipšic videl? Aj pán prokurátor hovorí, že existovala dohoda s Europolom. (...) My sme takú dohodu s Europolom (o spoločnom vyšetrovacom tíme) nevideli, nech ju zabezpečí do spisu,” hovorí Kočner. Tvrdí, že Tóth vypovedal o tom, odkiaľ mal “threemafón”. “Je to v príkrom rozpore s jeho výpoveďami v kauze Kuciak, žiadame zabezpečiť jeho výpovede z kauzy Kuciak, kde to hovorí úplne inak,” tvrdí Kočner. “Veď ja to nevidím ako nejaký problém, aby prokurátora doložila dohodu o zriadení vyšetrovacieho tímu. Ak taká dohoda neexistuje, potom taký tím nemohol byť zriadený a ja pochybujem, že takáto dohoda existuje,” komentuje Kočner. 11:27 Obhajca Para dostal priestor na námietky:  Namieta, že mobil išiel do Europolu napriek tomu, že nebol vydaný európsky vyšetrovací príkaz. Šanta reagoval, že to nebolo treba, lebo bol s Europolom vytvorený spoločný vyšetrovací tím. Para navrhuje, aby bola zadovážená zápisnica z výsluchu Tótha v prípade vyšetrovania vraždy Kuciaka a jeho partnerky, pretože podľa neho sa tam Tóth vyjadruje o “threemafóne” inak ako v kauze zmeniek. 11:19 Kočner sa k zápisnici vyjadriť nechce, jeho obhajcovia chcú vznášať námietky nezákonnosti, ale vyzerá to tak, že tie pripustí senát až po prečítaní komunikácie. Prokurátor číta posudok znalca, ktorý vysvetľuje, ako sa policajti dostali k zálohe Threemy v Kočnerovom iPhone. 11:14 Prokurátor číta zápisnicu o vydaní mobilných telefónov: 7. 10. 2018 o 18.15 vydal Tóth auto, v ktorom sa našli dva Kočnerove telefóny. Šanta číta zápisnicu o obhliadke veci: Kia bola zaparkovaná v skladoch ministerstva vnútra, všetky dvere boli zapečatené. V aute sa našlo aj 10 kusov akcií, nie je známe akých. Už podľa skôr zverejnených informácií by mohlo ísť o ukradnuté akcie spoločnosti Technopol Servis. V aute sa našli aj viaceré USB kľúče. 11:11 Súd pripustil, že Threema sa ako dôkaz pripúšťa.  “Súd konštatuje, že nezistil nezákonné donútenie pri vydaní veci,” hovorí predseda senátu Klemanič o telefóne s Threemou, ktorú policajtom vydal Tóth. Súd začne čítať prepisy, ktoré navrhol prokurátor - ale najprv sa bude čítať zápisnica o vydaní mobilného telefónu, zápisnica o obhliadke zaistenej veci. 10:50 Predseda senátu rozhodol, že Kočnerova dcéra Karolína bude predvolaná a bude vypovedať o svojej komunikácii so svedkom Tóthom. 10:49 Priestor na vyjadrenie dostala Lucia Tandlich, šéfka právneho oddelenia TV Markíza. Tá pripomína, že Volzová povedala že, ak by zmenky existovali, tak by sa museli objaviť pri predaji. “Je zjavné, že ak by sa tento dôkaz vykonával akokoľvek, tak by to obžalovaný namietal,” povedala Tandlich. 10:48 "Tento výsluch nie je úplný a zákonný,” reaguje Kočner na prečítanú výpoveď. “Svedkyňa klame. Naposledy ma vraj videla v roku 1998. Dokumenty dokazujú, že to nie je pravda, komunikovali sme spolu do roku 2000, dokonca aj potom. Ďalej pani svedkyňa tvrdí, že obchodný podiel od nej kúpil pán Kováčik, ale nič také sa nestalo,” tvrdí Kočner. Odmieta tiež tvrdenie Volzovej, že Valka pozná a stretla sa s ním. Kočnerovi sa nepáči Volzovej tvrdenie, že je v zahraničí a preto sa nemôže zúčastniť na hlavnom pojednávaní. „Nevidím absolútne žiadny dôvod, že by sa nemohla zúčastniť hlavného pojednávania. Veď tu bola pred mesiacom. To mi tak pripadá, že je tu veľká obava zo strany obžaloby, že pani Klaus-Volzová ten výsluch nezvládne tak, ako by si obžaloba priala,” tvrdí Kočner. Prokurátor Šanta sa smeje. “Nesúhlasím s tým, aby pani Klaus Volz nevypovedala pred senátom. Ak má obavu o svoj život, úctivo žiadam, aby pani Silvia Volzová vypovedala cez telemost, čo ju nijak neohrozuje,” dodal Kočner. 10:47 Volzová podľa výpovede povedala, že v účtovníctve neboli žiadne zmenky. “O existencii zmeniek som sa dozvedela z novín,” povedala. Keď jej predložili kópie zmeniek, nevedela sa k nim vyjadriť, lebo ich nikdy nevidela. Volzová poprela, že by sa na urovnaní kauzy Gamatex podieľal advokát Ernest Valko, čo tvrdia Kočner s Ruskom. Vypovedala tiež, že zmenky sa neriešili ani pri predaji jej podielu v spol. Markíza-Slovakia. 10:33 Klemanič informoval, že súd nemá možnosti, ako predviesť Sylviu Volzovú z cudziny, pretože sa dlhodobo zdržiava v Nemecku. Súd preto rozhodol, že sa prečíta jej výpoveď z prípravného konania (vyšetrovania). Obhajcovia túto výpoveď namietajú, že je nezákonná. Prokurátor ide čítať výpoveď Sylvia Klaus Volzovej. O Threeme ani správach od Kočnera medzi jeho dcérou a Petrom Tóthom zatiaľ senát nerozhodol. 10:32 Predseda senátu Emil Klemanič: “Ak má niekto za to, že prokurátor mimo pojednávacej miestnosti porušuje Trestný poriadok, tak nech sa obráti na špeciálneho alebo generálneho prokurátora. Ak máte niekto za to, že obhajcovia porušujú Trestný poriadok, tak je na to advokátska komora, nech to rieši. Súd nebude riešiť mediálne výstupy nikoho.” “Nikto z členov senátu sa necíti pod mediálnym tlakom prokurátora alebo kohokoľvek iného,” tvrdí Klemanič. “Ak má niekto zo sudcov na Slovensku problém s mediálnym tlakom, tak nech vypne televízor a nečíta noviny,” dodáva Klemanič. ... nikdy som sa o vine alebo nevine nevyjadril až do okamihu záverečnej reči. 10:21 Šanta hovorí, že obhajoba “stále opakujete nezmysly, v rozpore s Trestným poriadkom, nikdy som sa o vine alebo nevine nevyjadril až do okamihu záverečnej reči”. 10:04 Predseda senátu Klemanič vyzval obhajcu Paru, aby nahlas prečítal celú svoju námietku zaujatosti, ktorú predtým podal písomne a o ktorej sa radil senát. Para začína čítať. 9:57 Senát sa vrátil. Obhajoba nevníma námietku ako absurdnú, bola založená na judikatúre ESĽP a smernici o posilnení práva na prezumpciu neviny, argumentuje Para. Senát ešte nepovedal ako sa počas prestávky rozhodol o čítaní dôkazov. 9:41 Ruskov obhajca Para predložil námietku proti zloženiu senátu. “Tento senát je zákonný, nevidím v tom ani štipku relevantnosti,” reaguje na námietku prokurátor Šanta. Senát sa ide radiť, bola vyhlásená prestávka. Po porade majú povedať, či vôbec a čo sa bude čítať. 9:40 Právny zástupca TV Markíza Lipšic predložil súdu časť prepisov správ cez aplikáciu Threema, ktoré chcú čítať. Očakáva sa, že senát by dnes mohol rozhodnúť o tom, či pripustí prepisy správ cez Threemu ako dôkaz. 9:39 Kočner predložil komunikáciu medzi Petrom Tóthom a Kočnerovou dcérou Karolínou. “Vyplýva z nej, že pán Tóth je nebotyčný klamár,” povedal Kočner. 9:37 Kočner rozpráva príbeh o Kováčikovi preto, aby ukázal, že Rusko mal mať peniaze na výplatu zmeniek. “Ja poznám Jána Kováčika tak isto ako Rusko, stačilo u neho podanie ruky, nebolo treba podpisovať zmluvy,” tvrdí Kočner. “Verím tomu, čo hovorí Rusko, že Ján Kováčik to mal celé vyrovnať,” tvrdí Kočner. Kováčik to na hlavnom pojednávaní dôrazne odmietol. 9:34 Kočner opakuje príbeh, ktorý prvýkrát spomenula Ruskova exmanželka Viera - že Kováčik spravoval Ruskovi peniaze a mali ústnu dohodu, že Kováčik zmenky vyplatí. 9:33 Kočner pripomenul rozpor vo výpovede niekdajšieho spolumajiteľa TV Markíza Jána Kováčika, ktorý pred vyšetrovateľom spomenul, že Rusko mal záväzky voči Kočnerovi a jeho kumpánovi Štefanovi Aghovi, ale na hlavnom pojednávaní to už nepovedal a tento rozpor poriadne nevysvetlil. Kočner počas vyjadrení opakovane útočí na médiá. 9:25 Kočner sa chce vyjadriť k dôkazom, ktoré boli doteraz vykonané. V rokoch 2017 som sa dozvedela, že bola objednaná moja vražda. (...) Od tohto času som prestala chodiť na Slovensko, začala som mať pocit strachu. 9:12 Rusko poslal žiadosť, aby sa konalo dnes aj na budúci týždeň v jeho neprítomnosti. Senát to odsúhlasil.  Sylvia Volzová poslala 18. októbra ospravedlnenie, že dnes nepríde. “Moja účasť nie je možná. V rokoch 2017 som sa dozvedela, že bola objednaná moja vražda. (...) Od tohto času som prestala chodiť na Slovensko, začala som mať pocit strachu (...),” píše Volzová. 09:10 Mariana Kočnera priviedli do pojednávacej miestnosti, pojednávanie sa začína. 9:09 Na pojednávaní bude prítomný aj Marian Kočner, ktorý ešte nebol do pojednávacej miestnosti eskortovaný. Čaká sa na to. Pavol Rusko v pojednávacej miestnosti nie je. Znamená to, že počas 10 dní hlavného pojednávania sa ešte nestalo, aby Rusko a Kočner sedeli na lavici obžalovaných spločne. Ak je prítomný Rusko, nie je prítomný Kočner a ak je prítomný Kočner, nie je prítomný Rusko. Obhajocovia v minulosti povedali, že je vecou aj ich taktiky, kto a kedy prítomný bude. Na neprítomnosť obžalovaného stačí, aby ten dal súhlas na konanie v neprítomnosti.


V Zemianskych Kostoľanoch cvičia inšpektori OPCW

ZEMIANSKE KOSTOĽANY. Vo Výcvikovom a testovacom centre radiačnej, chemickej a biologickej ochrany (RCHBO) v Zemianskych Kostoľanoch v týchto dňoch cvičia inšpektori Organizácie pre zákaz chemických zbraní (OPCW). V piatok ich v rámci svojej historicky prvej oficiálnej návštevy Slovenskej republiky navštívil generálny riaditeľ OPCW Fernando Arias, informovala o tom TASR hovorkyňa Ministerstva obrany SR Danka Capáková. "Naše špičkové centrum v Zemianskych Kostoľanoch je aj vďaka svojim možnostiam a výcvikovým spôsobilostiam pripravené zabezpečovať aktivity medzinárodného významu, čoho dôkazom je aj jeho využívanie takou významnou organizáciou, akou je OPCW," skonštatoval minister obrany SR Peter Gajdoš (SNS). Spôsobilosti Slovenska v oblasti radiačnej, chemickej a biologickej ochrany sú podľa neho viditeľné a vysoko cenené aj zo strany jednotlivých medzinárodných organizácií a expertov v oblasti RCHBO a uplatňovania režimu zákazu chemických zbraní. Cieľom aktivity je zabezpečenie prípravy zamestnancov Technického sekretariátu OPCW v rámci ich plnenia úloh v oblasti detekcie a manipulácie s toxickými chemickými látkami. "Slovenská republika sa na budovaní spôsobilostí OPCW podieľa aj finančne, a to formou dobrovoľného jednorazového príspevku vo výške 30.000 eur, ktorý je určený na vybudovanie chemického a technologického centra," priblížila Capáková. Cvičenie inšpektorov OPCW v priestoroch Výcvikového a testovacieho centra RCHBO v Zemianskych Kostoľanoch je realizované na základe zmluvy medzi Ministerstvom hospodárstva SR a Ministerstvom obrany SR. Konať sa tam bude do 14. júna.


Kaliská a Škáchová vyhrali európsky Slalomový pohár, Slovenky ovládli kategóriu C1

BRATISLAVA. Slovenské reprezentantky Elena Kaliská a Monika Škáchová sa stali celkovými víťazkami hodnotenia európskeho Slalomového pohára v roku 2019. Seriál, ktorý v sobotu vyvrcholil v bratislavskom Čunove, tvorilo dovedna šesť pretekov so zástavkami v Liptovskom Mikuláši, nemeckom Markkleebergu, slovinskom Tacene, talianskom Merane a pražskej Troji. Už 47-ročná Kaliská medzi kajakárkami triumfovala pred krajankou Eliškou Mintálovou, štvrtá skončila Michaela Haššová a desiata Soňa Stanovská. Medzi kanoistkami uspela Škáchová pred Emanuelou Luknárovou a Simonou Macekovou, dominanciu Sloveniek podčiarkli štvrtá Simona Glejteková, piata Ivana Chlebová a siedma Mahuliena Ďurecová. Medzi kajakármi Andrej Málek obsadil tretiu priečku a elitnú desiatku uzatvára Adam Gonšenica, prvenstvo si vyjazdil Čech Ondřej Tunka. V hodnotení kanoistov uspel Slovinec Jure Lenarčič pred Slovákom Matejom Beňušom. Slovinský reprezentant však v porovnaní s konkurenciou absolvoval o jedny preteky viac. Marka Mirgorodského klasifikovali na šiestej pozícii, Michala Martikána na siedmom a Martina Dodoka na ôsmom stupienku. K1 muži: K1 ženy: C1 muži: C1 ženy:


Od júla sa mení výška exekučných zrážok z dôchodkov

BRATISLAVA. Sociálna poisťovňa bude od júla 2019 väčšine dôchodcov, ktorým z dôchodku vykonáva exekučné zrážky, poukazovať vyšší dôchodok. Spôsobí to zvýšenie minima, ktoré musí dôchodcovi po vykonaní zrážok zostať. Podľa informácií poisťovne do 30. júna 2019 je životné minimum pre jednu plnoletú fyzickú osobu 205,07 eura mesačne. Základná výška pre dôchodcu ako povinného je 100 % životného minima, teda 205,07 eura mesačne a od 1. júla to bude 210,20 eura mesačne. Základ pre každú osobu, ktorej dôchodca poskytuje výživné, je 50 % životného minima, teda v súčasnosti 102,53 eura mesačne, pričom sa od 1. júla zvýši na 105,10 eura mesačne. Osobitne je stanovené základné minimum, ktoré musí dôchodcovi zostať vtedy, ak je zrážka z dôchodku výživným na maloleté dieťa. Zvýšenie životného minima môže mať za následok aj ukončenie vykonávania exekučných zrážok z dôchodku. Ide o situáciu, keď je dôchodok nižší ako minimum, ktoré musí dôchodcovi po vykonaní zrážok zostať. Neznamená to však, že exekúcia zanikla. Exekúcia naďalej existuje, len sa nevykonávajú zrážky z dôchodku. Po zmene životného minima Sociálna poisťovňa vykoná zrážky z dôchodku prvýkrát podľa uvedených pravidiel vo výplatnom termíne v auguste 2019, pričom dôchodcom vyplatí aj peniaze, ktoré im boli za júl 2019 zrazené navyše. O zmene výšky exekučnej zrážky bude dôchodcu písomne informovať.